Pokojné sviatky pripomenulo aj svetlo
Symbol pokoja a mieru – Betlehemské svetlo priniesli do mestskej časti dúbravskí skauti 11. zboru Biele delfíny a slávnostne ho Dúbravčanom odovzdali na vianočných trhoch pred domom kultúry.  Tam ho prevzal starosta Martin Zaťovič a odpálili si ho malí aj veľkí Dúbravčania, aby sa svetielko ako symbol lásky a pochopenia šírilo Dúbravkou.
Pred koncom roka zavítal do Dúbravky prezident
Na poslednú predvianočnú návštevu študentov si vybral práve gymnázium v Dúbravke. Škola na Bilíkovej hostila pred koncom roka prezidenta Andreja Kisku. Prijal ho riaditeľ školy Ján Dančík, starosta Dúbravky a učiteľ gymnázia Martin Zaťovič. Najskôr prezident debatoval s učiteľmi a vedením školy a potom prišiel k študentom.
Muži v čiernych oblekoch pred školou, pásky cez chodník a v škole rušno. Zvedavci v oknách. O chvíľu už bolo vidieť majáky, limuzíny. Ku gymnáziu na Bilíkovej ulici smeroval prezident.  
Andrej Kiska si vybral Gymnázium na Bilíkovej na svoje koncoročné stretnutie so študentmi.
Najskôr zvítanie  a pozdravy so študentmi vo vstupnej hale pri bufete, potom posedenie s učiteľmi a vedením školy v zborovni.
Od starostu Martina Zaťoviča, učiteľa gymnázia, sa dozvedáme, že istý čas chodila na gymnázium aj dcéra prezidenta Natália. Starosta ju učil matematiku. Teraz prišiel jej otec, aby debatoval so študentmi. Prihovoril sa, prezradil, prečo je prezidentom a priestor dostali aj študentské otázky. Nejedna bola priamo „na telo.“
Nielen prezident, ale aj primátor Ivo Nesrovnal navštívil pred koncom roku Dúbravku. Prešiel viaceré miesta, prezrel domov seniorov, zimný štadión a  sa zastavil aj na Gymnáziu Bilíkova. Hovorili sme s ním o podchode pri obchodnom dome Saratov či o rozšírení Harmincovej ulice.
Lucia Marcinátová
Kiska: Po štúdiu v zahraničí sa vráťte domov
Prezident Andrej Kiska prišiel do Dúbravky debatovať so študentmi Gymnázia Bilíkova. Hovoril o vzdelávaní, priblížil svoj životný príbeh a aj cestu, prečo sa stal prezidentom.
„Kto chce byť lekárom? Kto chce byť ekonómom a kto chce byť učiteľom?“ Začal prezident Andrej Kiska debatu so študentmi Gymnázia Bilíkova počas svojej decembrovej dúbravskej návštevy. Najmenej rúk, presne len jedna, sa zdvihla pri otázke, kto chce byť učiteľom.
Za to doslova „les“ rúk vyrástol v jedálni na Bilíkovej, keď sa prezident spýtal, kto chce ísť študovať do zahraničia.
Aj také boli výsledky drobnej ankety prezidenta medzi študentmi. Výsledky, ktoré nútia k zamysleniu.
Andrej Kiska prišiel so študentmi debatovať najmä o vzdelávaní a školstve. „Výber školy je veľmi dôležitý,“  hovoril. Priznal, že Slovensko má podľa neho priveľa vysokých škôl, nie všetky kvalitné, a možno aj tretinu by zrušil.
Prezident dal slovo aj gymnazistom. Študenti boli pripravení. Nejedna otázka bola priamo „na telo“. Napríklad aj tá, čo ďalej, či náhodou prezident nebude premiérom.
Budúcnosť je však zatiaľ podľa Andreja Kisku otvorená.

Naučiť sa pokore
Mladým ľuďom v jedálni na Bilíkovej priblížil Andrej Kiska svoj príbeh. Hovoril, prečo sa stal prezidentom, hovoril o mladosti, spomínal, ako skúšal šťastie v zahraničí, ako umýval dlážky v Amerike, ako sa jeho americký sen rozplynul a naučil sa pokore...
 „Mal som 29 rokov, keď som sa vrátil, nemal som peniaze, prácu,“ vravel.  „Povedal som si, vezmem život do vlastných rúk. Vytvorili sme s bratom a bratrancom veľkú firmu, mali sme 500 zamestnancov, mohol som si kúpiť mercedes, mali sme lietadlo...“
Prezident  hovoril o úspechoch, peniazoch a aj sínusoidách v živote. 
O tom, ako úspešný podnikateľ založil neziskovú organizáciu Dobrý anjel, ktorá pomáha ľuďom a rodinám s onkologickými ochoreniami.
„Uvedomil som si, že keď dieťa v rodine ochorie na rakovinu, asi 90 percent rodín sa zadĺži,“ vravel 
o motivácii založenia organizácie.
Hovoril o ťažkých smutných príbehoch, v ktorých aj pre zlé zdravotníctvo zomierali mladí ľudia, hovoril o korupcii pri onkologických pacientoch, o príbehoch, ktoré nikoho nenechali chladnými.

Tri priority
V tichu jedálne sa tak niesol len hlas prezidenta...
Prezidenta, ktorý, ako povedal, nikdy nechcel vstúpiť do politiky, no aj pre situáciu v zdravotníctve, školstve, korupciu, sa rozhodol, ako vraví „do tej špiny vstúpiť“. „Po dlhých úvahách som sa rozhodol som sa, že budem kandidovať za prezidenta Slovenskej republiky.“
Voľby vyhral v roku 2014, keď v nich porazil premiéra Róberta Fica.
Ako prezident si podľa jeho slov určil tri  priority -  školstvo, zdravotníctvo a korupciu.  
„Od toho, aké máme školstvo, závisí naša budúcnosť. Stratila sa u nás úcta k vzdelaniu.“
Kiska pripomenul aj to, koľko študentov z jedálne, zdvihlo ruku, pri otázke, kto chce byť učiteľom. Toto povolanie sa stalo nepolulárnym. Nevieme ohodnotiť učiteľov. Každý absolvent vysokej školy bude mať asi o 40 percent vyšší plat, ako skončený učiteľ. 
A školstvo, to sú práva učitelia.“
Študentom tak odkázal, nebojte vyštudovať kvalitnú vysokú školu, nebojte sa vycestovať, no vráťte sa späť Slovensko.
Vráťte sa domov...
Text a foto: Lucia Marcinátová
Primátor: Rozšírenie Harmincovej je naša priorita
Verejné osvetlenie vyriešime ešte do konca roku 2017, povedal nám v rozhovore primátor Ivo Nesrovnal.  Hovorí, že hlavné mesto v Dúbravke plánuje opravu podchodu pri OD Saratov, investíciu do obnovy zimného štadióna či rozšírenie Harmincovej ulice.
Veľa Dúbravčanov nám píše podnety a je to aj vidno,  v uliciach  je tma. Pouličné lampy nesvietia, chýbajú. Čo s tým?
Bratislava pred sebou tlačí obrovský investičný dlh v rozbitom majetku a zničených verejných priestranstvách. Darí sa nám opravovať cesty, viete, aké boli katastrofálne, opravili sme už 100 kilometrov bratislavských ciest.  Aj v Dúbravke sa opravuje Saratovská, M. Sch. Trnavského. Jeden z ďalších systémov, ktorý bol rozbitý a zanedbaný, je verejné osvetlenie. Paralelne beží súťaž na novú firmu, lebo mesto musí mať modernejšie verejné osvetlenie, no viem, že máme vo všetkých mestských častiach, nielen v Dúbravke, havarijný stav. Stĺpy sú zhrdzavené, nebezpečné, majú štyridsať rokov a preto sa odstraňujú.

Mohlo by sa osvetlenie vyriešiť ešte túto zimu?
Áno, vychádzam z toho, máme to v rozpočte na tento rok. Musí to tak byť.  Riaditeľ magistrátu ma informoval, že súťaž sa dokončila. Rozumiem podnetom a reakciám, sám tie zrezané stĺpy vidím, je tma a je to nebezpečné. Musíme to preto riešiť, je to problém, ktorý sme zdedili, no vyriešime ho. (Hlavné mesto začalo v decembri vymieňať lampy na ôsmich uliciach v Dúbravke  - pozn. red).

Trávite deň v Dúbravke, prečo ste navštívili práve tie miesta, ktoré ste si vybrali?
Samospráva má veľa funkcií, no mesto sú predovšetkým ľudia. Máme obyvateľov – seniorov alebo ľudí, ktorí sú odkázaní na pomoc, tak som sa chcel za nimi zastaviť a signalizovať im, že na nich nezabúdame a že investujeme do našich domovov a zariadení. Bol som preto v zariadení pre seniorov na Hanulovej a chceme tam budúci rok investovať ďalšie peniaze a viac ako tento rok. Cieľom je seniorom pripraviť skutočne dôstojný život. Chcem, aby videli, lebo mesto na nich zabúda.  Na druhej strane som bol medzi študentmi, pretože chcem, aby deti videli, že mesto Bratislava má budúcnosť a aby sme podporili kreativitu mladých.  Bol som aj na zimnom štadióne na Harmincovej, lebo som športovec. Bratislava dotuje šport státisícmi eur ročne, štadión na Harmincovej ideme opravovať, niečo sme spravili tento rok, niečo chceme na budúci. Teší ma, že ten rozvoj Bratislavy sa pretavuje aj v Dúbravke. Ulice sa tu opravujú, aj podchod sa opraví, električka sa bude robiť, osvetlenie sa opraví, Harmincovu rozšírime. Dúbravku čaká dobrá budúcnosť.

Boli sme na zimnom štadióne, pozerali ste aj dopravu na Harmincovej. Bude sa cesta rozširovať?
Samozrejme. Je našou prioritou rozšíriť Harmincovu ulicu, lebo je to veľmi dôležitá dopravná tepna a je dvojpruhová, a to je veľmi málo. Problémom je tu autobusovú zastávka, keď zastane autobus, všetci stoja, potom je tu križovatka. Je to na nervy tam stáť. Musíme to rozšíriť. Do mestského rozpočtu som navrhol financie, aby sme vykúpili pozemky od súkromníkov, ktorí ich vlastnia, aby sme tú cestu mohli rozšíriť, momentálne  ich vykupujeme. Dúfam, že nás žiadny nezabrzdí tým, že sa spätí a nepredá. To by bol problém a Dúbravčanom by ten človek veľmi uškodil. Verím však, že sa to podarí vyriešiť. 

Trápením Dúbravčanov sú aj podchody. Mesto avizovalo tento rok opravu podchodu pri Obchodnom dome Saratov. Stále je v rovnakom stave. Čo s ním?
Opraviť (smiech).  Vidíte, že opravuje postupne bratislavské podchody – Staromestská, Dolnozemská. Panónska, Patrónka a príde aj na Saratov. Máme to naplánované.

Malo to byť už tento rok.
Sú tam však procesy, verejné obstarávania, ktoré neviete ovplyvniť, lebo keď ho niekto napadne alebo sú dodatočné otázky, tak nie je v kompetencii mesta tomu zabrániť.

Pri podchode OC Saratov je takáto brzda?
Pravdupovediac neviem tieto detaily, no je to naša priorita pre Dúbravku. Navrhujem to schváliť do rozpočtu. Potrebujeme preto rozpočet schváliť, aby sa projekty ako Harmincova, podchody, električková trať, svetlá, domov seniorov, štadión na Harmincovej pohli. Ak poslanci neschvália z  nejakých dôvodov rozpočet na rok 2018, Bratislavčania majú problém.
Text a foto: Lucia Marcinátová
Nesrovnal trávil deň v Dúbravke,  v škole aj na štadióne
Primátor Ivo Nesrovnal obišiel mestskú časť, navštívil seniorov v zariadení na Hanulovej, so študentmi hovoril o doprave v hlavnom meste.
Vypadnuté obkladačky, naznačené, no roky nefunkčné, plavecké dráhy. Prejsť sa dá po okraji, aj po dne. Plávať však nie, už roky.  
Neveľký, školský 12,5-metrový bazén na Gymnáziu Bilíkova, dlho opustený, zanedbaný. Miesto s atmosférou, no aj s otázkami, čo ďalej.
Bazén a celé gymnázium patrilo k zastávkam, miestam, ktoré prišiel do Dúbravky pozrieť primátor Ivo Nesrovnal. Na konci novembra strávil deň  
v mestskej časti.  Vybral si päť miest, zariadení v Dúbravke. Prešli sme s ním Zimný štadión na Harmincovej, Gymnázium Bilíkova a zúčastnili sa debaty so študentmi.
V rámci svojho programu Štvrte nášho mesta navštevuje primátor Ivo Nesrovnal všetky mestské časti. Prešiel takto už Ružinov, Petržalku, Lamač, Karlovu Ves, Raču, Vrakuňu, Devín, Rusovce, Jarovce, Čunovo, po Dúbravke plánoval ísť do Starého Mesta.

Harmincova:  cesta aj zimák
„Premávka je zlá, treba to rozšíriť,“ hodnotí Nesrovnal. Primátora Bratislavy stretávame pred Zimným štadiónom na Harmincovej. Po  obhliadke cesty  vstupujeme na štadión, prechádzame šatne, strojovňu,  nazeráme do „zákulisia“ štadiónu. Primátor skúša ľad, korčule.
Smerujeme na Gymnázium Bilíkova, primátora víta riaditeľ  školy Ján Dančík. Po rozhovore idú spolu na prehliadku priestorov, telocviční a aj nefunkčného bazéna.
Najviac otázok však prichádza so študentmi. Pripravená je debata 
o „smart“, čiže inteligentných riešeniach v hlavnom  meste,  priestor bol aj na podnety.
„Ako chcete zabezpečiť náhradnú dopravu autobusmi počas modernizácie električkovej trate, električka ide cez špičku každé štyri minúty, autobusy sú menšie a nemáte dostatok vozov a ani šoférov,“ pýtal sa jeden z aktívnych študentov primátora.
„Keď nájdeme zhotoviteľa, vezme si celú projektovú dokumentáciu, sadne si s dopravným podnikom a naplánuje náhradnú dopravu,“ odpovedal primátor.  
„Oprava trate sa nebude robiť naraz, bude sa robiť na sedem etáp, začne sa hore na remíze v Karlovej Vsi,  vždy sa bude časťami trate jazdiť.   "Chvíľku nás to bude všetkých hnevať, no potom budeme mať perfektnú električkovú trať.“
Primátor hovoril o plánoch, v meste chce viac železničnej dopravy. „Chcem, aby sme nemuseli chodiť po meste autami, máme tu 80 kilometrov železničných tratí a treba to využívať viac,“  vravel primátor študentom.  „Chcel by som, aby bola železničná stanica Filiálka na Trnavskom mýte, chcem potiahnuť električku až do Borov, aby sme sa električkou dotkli železničnej trate a tam prestúpili.“
Debaty sa zúčastnil aj starosta Martin Zaťovič, pripomenul tiež, že voči výstavba záchytného parkoviska a takzvanej stanice Lamačská brána neďaleko Agátovej sa odvolali záhradkári z lokality. Rozhodnutie stavebného úradu Devínskej Novej Vsi, ktorý vo veci rozhoduje, bolo zrušené.

Nosná téma: doprava
Otázok o doprave bolo viac, patrila k hlavných témam debaty.
Hlavné mesto podľa primátora pracuje aktuálne na štúdii železničných uzlov Bratislavy.  Plánom Bratislavy je vybudovať a sfunkčniť takzvané terminály integrovanej dopravy, jedna zastávka je navrhovaná aj neďaleko Agátovej v smere na Bory,  ďalšia prestupná stanica by mala byť na Patrónke, na Hlavnej stanici, pri Mladej Garde, 
v Ružinove, Trnávke a vo Vrakuni, kde už stanica je.
K ďalším dopravným otázkam patrila napríklad električka do Vrakune či preferencia hromadnej dopravy.  Primátor hovoril, že budúci rok  chce hlavné mesto preferenciu zaviesť na  22 križovatkách, spomenul novú križovatku v Záhorskej Bystrici, kde majú zas preferenciu autobusy.
Okrem dopravy padli otázky aj k zeleni, ekológii. Prehľad i záujem študentov o dianie v Bratislave prekvapil a potešil zároveň.  Odzneli aj podnety, ktoré dokázali alebo by mohli inšpirovať aj vedenie hlavného mesta.
Lucia Marcinátová
Akadémia Cabanky: My sa máme, že sa máme
Materská škola Cabanova zaplnila slávnostnou akadémiou červenú sálu Domu kultúry. Naplnila ju rodičmi, priateľmi škôlky, no aj posolstvom pomoci.
Sériu vianočných adventných a sviatočných besiedok a vystúpení škôl a škôlok odštartovala na konci novembra akadémia Materskej školy Cabanova v Dome kultúry Dúbravka. A odštartovala ju vo veľkom.  Nie v zmysle programu, ale atmosféry, nadšenia detí a myšlienky.
Najskôr patrilo pódium tancu učiteliek a zamestnankýň materskej školy, potom však javisko uvoľnili  tým hlavným - deťom.  V program sa vystriedali Sovičky, Lienky, Motýle aj Vrabce. A s nimi tanec, hudba, hovorené slovo, zvyky, no myšlienka urobiť niečo pre iných. 
Riaditeľka materskej školy Janette Ivanová pripomenula, že  heslo škôlky:  „My sa máme, že sa máme,“ ktoré po celý čas aj viselo na baneri nad účinkujúcim deťmi,  nemusí platiť pre všetkých. 
„Vieme, že niektoré deti sa nemôžu mať tak dobre ako tieto naše, nemôžu byť s blízkymi, ktorých majú najradšej,“ priblížila riaditeľka.  „Nafotili sme s vašimi deťmi a našim kolektívom kalendár na rok 2018. Každé dieťa je nafotené v tom mesiaci, v ktorom sa narodilo,  hodnota kalendára je nevyčísliteľná, no dnešný večer to bude minimálne 20 eur. Všetky vyzbierané peniaze venuje materská škola detskej onkológii na bratislavských Kramároch.“
Potom nasledoval krst, a ako riaditeľka povedala, že zdravé deti pijú čistú vodu, kalendár krstil symbolicky vodou herec, moderátor a priateľ materskej školy Juraj Mokrý.
O predaj, teda aj pomoc zároveň, bol po programe záujem.  Na záver akadémie sa tak niesla červenou sálou kultúrneho domu myšlienka a prianie, aby sa čo najviac detí skutočne “malo”...                Lucia Marcinátová
Kde kalendár pomáha a kreslenie prekonáva strach
V hrdle hrča, v žalúdku ťažoba, pred očami hmla... A to už len pri pomyslení, že niekto blízky, dieťa, priateľ, tam bude musieť.  Odlúčiť sa od rodiny a stráviť tam dni, týždne, mesiace... V nemocnici.  
Pri plánovaní návštevy detskej onkológie na bratislavských Kramároch pociťujeme prirodzené obavy, no aj rešpekt a úcta k tým, ktorí tu pomáhajú.  
Spolu s vedením a deťmi Materskej školy Cabanova sme zašli na Kliniku detskej hematológie a onkológie, kde malí škôlkari s riaditeľkou Janettou Ivanovou odovzdali symbolický šek z predaja kalendárov. Podarilo sa vyzbierať 3100 eur pre malých pacientov.
Dojem z návštevy kliniky bol však silnejší, predstihol všetky očakávania. Bol plný emócií a najmä nádeje.

Omaľovankou proti strachu
Pásikové tričko z dizajnérskych návrhov Koláčovej a na ňom nápis: „V tomto tričku utierala Audrey Hepburn prach,“ na perách úsmev a pohľad, z ktorého ide pokoj i láskavá energia zároveň. Za dverami Kliniky detskej hematológie a onkológie nás víta primárka MUDr. Júlia Horáková.
Víta nás vrúcne, netají radosť, prekvapenie a vďaku za vyzbieraný príspevok. Zoznamuje  sa s riaditeľkou Ivanovou, a hneď si „sadnú“, ako by sa poznali roky. Padnú aj slzy dojatia. Rozprávajú, o deťoch, o práci, aj klinike.
„Toto sme vám pripravili,“ hovorí primárka a trom „Vrabcom“, ktorí prišli ako zástupcovia detí zo škôlky, prináša nejaké dobroty a aj špeciálnu omaľovánku. Deti s jej pomocou v nemocnici alebo doma popri kreslení prekonávajú strach. 

Nástenka nádeje
Strach. V nemocniciach častý, prítomný. Priestory kliniky však vďaka jej personálu, boli pokojné, plné nádeje. Prezeráme herňu, stolík na tvorenie a kreslenie, kuchynku pre mamičky, vianočný stromček, z ktorého primárka spontánne zvešiava  ozdoby pre Vrabce zo škôlky.
Zastaneme pri sklenených dverách. V izbách za nimi ležia deti, ktoré podstupovali transplantáciu, aby im bolo lepšie. 
Podobne ako desiatkam iných, ktorých tváre visia na nástenke na klinike. Usmievajú sa, posielajú doktorom pozdravy z dovoleniek, no aj maturitné či svadobné oznámenia. Cítiť nádej. 
Tá na kliniku prišla aj spolu s kalendárom materskej školy.   Spolu s materskou školou aj Dúbravské noviny ďakujú všetkým, ktorí kúpou kalendára prispeli, pristavili sa, pomohli. A dali nádej...

Lucia Marcinátová
Poslanci schválili rozpočet, najviac pôjde do vzdelávania a opráv
Pre nutné investície do školských objektov vynechala mestská časť obnovu pešej zóny a aj kompletnú rekonštrukciu povrchu Hanulovej ulice.
„Prvýkrát je rozpočet Dúbravky rozvojový a prvýkrát by sme mohli dostať do rozpočtu peniaze z poplatku za rozvoj,“ tak hodnotil prednosta úradu Rastislav Bagar návrh rozpočtu mestskej časti na rok 2018.  Vysvetlil, že miestny úrad sa rozhodol navrhnúť typy investícií v prospech rozvoja mestskej časti a jej obyvateľov. 
Ide napríklad o investíciu do renovácie školských budov a objektov, rekonštrukcie detských ihrísk, v súvislosti s obnovou kultúrneho domu investícia do projektovej dokumentácie DKD, vybudovanie parkovacích miest na Hanulovej či nákup referentského vozidla pre Oddelenie sociálnych vecí a zdravotníctva.
Po dlhšej debate miestni poslanci rozpočet schválili, Dúbravka tak bude hospodáriť s mierne prebytkovým rozpočtom, v príjmovej časti vo výške 14 483 000 eur a vo výdavkovej časti 14 475 000 eur. Prebytok predstavuje sumu 8-tisíc eur.

Úver na zatepľovanie, telocvične
Vzdelávanie je prioritou Dúbravky, mestská časť chce preto pokračovať v investovaní do školstva a školských objektov. 
„Tento rok sme otvorili novú materskú školu na Fedákovej, druhým krokom v budúcom roku bude otvorenie materskej školy na Pedagogickej akadémii Bullova. Táto materská škola bude svojím spôsobom jedinečná,“ priblížil prednosta Bagar. Na pedagogickej akadémii sa totiž učia budúce vychovávateľky, ktoré tak na prax nebudú musieť nikam cestovať, ale budú praxovať priamo v budove školy. Mala by tu tiež vzniknúť aj trieda pre deti mladšie než tri roky.
Prednosta úradu vysvetlil zmeny, ktoré navrhla mestská časť v rozpočte a aj úver, ktorý chce Dúbravka investovať do rekonštrukcií. „Museli sme vypustiť realizáciu pešej zóny na ulici M. Sch.Trnavského aj kompletnú rekonštrukciu Hanulovej ulice.“
Na investície v prospech rozvoja mestskej časti a obyvateľov, ako ich nazval prednosta Bagar,  bude mestská časť čerpať úver vo výške 990-tisíc eur. Z úveru plánuje mestská časť zatepliť tri materské školy, rekonštruovať telocvične a priľahlé sociálne zariadenia, projektovú dokumentáciu domu kultúry či vybudovanie parkovacích miesta na Hanulovej.
K rozpočtu a úveru mal pripomienky predseda ekonomickej komisie Libor Gula. Vysvetlil, prečo sa zdrží hlasovania a vyzval miestny úrad k opatrnosti. Zdôraznil, že mestská časť bude mať oproti roku 2017 vyššie 
príjmy z daní o milión eur, príjmy z miestneho poplatku za rozvoj o viac ako 500 tisíc eur, čo je spolu viac ako 1,5 mil. eur dodatočných príjmov. Upozornil tiež, že sa nedostatočne šetrí tam, kde sú rezervy, nakoľko výdavky v posledných rokoch výrazne rastú a kapitálové fondy sú vyčerpané. Na záver dodal, že práve v období, keď príjmy rastú, by sa mali vytvárať rezervy na pokrytie budúcich výdavkov, ktoré Dúbravku čakajú, najmä v súvislosti s rekonštrukciou Domu kultúry a starnutím jej obyvateľov.

Mestské investície
Poslanec Juraj Káčer pripomenul, že investícia do školských objektov ako napríklad zateplenie materských škôl v budúcnosti ušetrí prostriedky. 
Keďže je zároveň mestským poslancom za Dúbravku, spomenul aj plánované investície hlavného mesta v mestskej časti. 
„V mestskom rozpočte je zakotvená prestavba Harmincovej ulice na štvorpruh, rekonštrukcia podchodu Damborského, oprava bazéna na kúpalisku Rosnička či tribúny a strojovne zimného štadióna na Harmincovej ulici.“ 
Mestský poslanec spomenul aj predĺženie Saratovskej Smerom na obchodné centrum Bory Mall. „Primátor sa zaviazal rokovať s ministrom,“ priblížil. Starosta Martin Zaťovič dodal, že mesto má okrem toho v budúcom roku opravovať aj druhý podchod pri Obchodnom dome Saratov.

Opatrnosť aj plánovanie
Poslanci po debate nakoniec úver na opravy školských objektov a telo-
cviční schválili.  Predseda komisie športu Branislav Semančík komentoval zlý stav telocviční, ktorým sa komisia pravidelne zaoberá. 
„Kto nerobí, ten nemá výdavky, otázka je, či sa máme zaradiť medzi mestské štvrte, ktoré nemajú výdavky. Úlohou samosprávy je však poskytovať službu človeku,“ podporil úver aj poslanec Juraj Štekláč. „Pred tromi rokmi sme sa  k tomu zaviazali, dobieha nás minulosť, lebo sa nesanovalo, nerekonštruovalo.“
Poslanec Juraj Horan presadzoval v minulosti obnovu povrchu Hanulovej ulice, ktorá z rozpočtu vypadla. Napriek tomu povedal, že úver a investície podporuje.
S pripomienkami prišiel poslanec Marcel Burkert. Upozornil na plánovanú rekonštrukciu Domu kultúry Dúbravka. „Odhadom by mala stáť dva milióny eur, no myslím, že to bude stáť omnoho viac.“
Vyzval preto na šetrenie a opatrnosť.

Pod záhradami – Na vrátkach
V súvislosti s výstavbou a územným plánovaním rokovali poslanci o zadaní urbanistickej štúdie zóny Pod záhradami. Ide o lokalitu, ktorú mestská časť počas minulého volebného obdobia zamenila, výstavbu tu plánovala firma Strabag.
Mestský poslanec Juraj Káčer priblížil snahu mestskej časti a terajšieho vedenia uchrániť zelené priestranstvo 
v centre Dúbravky pred zastavaním. Začali sa preto rokovania ohľadom zámeny pozemkov na ulici Na vrátkach.
„Sú tu však dve reštitučné konania, prebieha rokovanie, o štyri mesiace by sa malo rozhodnúť, či bude územie Pod záhradami ochránené od výstavby,“ dodal poslanec.
V bode “rôzne” poslanci tiež schválili nenávratnú finančnú dotáciu, ktorá má slúžiť na rekonštrukciu sociálnych zariadení v zdravotníckom stredisku Saratov.              
Lucia Marcinátová
Dúbravka dá zregulovať svoje rozvojové a problematické územia
Mestská časť vyčlenila viac peňazí na vyhotovenie územno-plánovacích dokumentácií. Komisia územného rozvoja identifikovala kľúčové územia Dúbravky.
Stalo sa zvykom, a v komunálnej politike vo všeobecnosti, že na konci volebných období chcú komunálni politici po sebe zanechať niečo hmatateľné.  Sú si vedomí, že ľuďom viac povie vynovený park ako investícia do nejakých abstraktných územno-plánovacích dokumentácií. 
Úlohou samospráv je však na druhej strane mať víziu pre svoju obec, v našom prípade pre mestskú časť. Pripraviť pôdu pre systematickú implementáciu vízie rozvoja obce, čoho nástrojom, pri absencii iných pák alebo kompetencií, sú u nás práve územné plány zón spodrobňujúce, čiže nie nutne meniace, územný plán mesta. 
Spoliehať sa na dobrú vôľu súkromných investorov, či dokonca mesta, sa nedá. Veď stačí sa obzrieť späť, čo sa aj v našej mestskej časti bez dostatočnej vízie a regulácie za posledné roky nekoncepčne, či nadivoko nastavalo. 
Jednou z aktuálnych ukážok nekoncepčného plánovania je pripravovaná výstavba náhradných bytov Pri kríži naprojektovaná so svojou prístupovou cestou na najmenej vhodné miesto lokality – priamo do stredu najcennejšej zelenej plochy, ktorá už roky slúži ako prírodný park, pripomínam, že stavebné povolenie bolo vydané ešte za bývalého vedenia mestskej časti. 
Územný plán mesta zjavne nestačí, aby takýmto a mnohým iným excesom zabraňoval. Preto je spodrobnená regulácia kľúčových zón tak veľmi potrebná. 
Pred časom sme v komisii územného rozvoja identifikovali kľúčové územia Dúbravky, pre ktoré sú územné regulácie nevyhnutné. 
Preto je mimoriadne pozitívnou správou, že vedenie mestskej časti v návrhu rozpočtu na rok 2018 „obetovalo“ financie pôvodne určené na vynovenie pešej zóny medzi ulicou Bagarova a reštauráciou Gregory,  práve na vyhotovenie územno-plánovacích dokumentácií. 
Z dlhodobého hľadiska ide o neoceniteľnú investíciu, lebo chyby v územnom plánovaní sa len ťažko naprávajú, ak sa vôbec napraviť dajú.
Marcel Burkert, miestny poslanec 
člen komisie územného rozvoja                        
Parkovací dom na Trhovej by chceli ľudia posunúť
Presun objektu či zelená protihluková stena, také boli požiadavky na ďalšej verejnej debate o projekte parkovacieho domu.
Druhýkrát v dome kultúry a druhý krát o parkovaní. Mestská časť 
v spolupráci s investorom zorganizovala pokračovanie diskusie o  projekte parkovacieho domu na Trhovej ulici.  Stáť by mal na súčasnom parkovisku pod reštauráciou Orim.
Stretnutie v oranžovej sále sa začalo hodnotením.  František Slezák zo spoločnosti Gar Park s.r.o., ktorá chce  parkovací dom na Trhovej ulici stavať, hovoril o výsledkoch ankety.
Firma robila prieskum v Dúbravke o statickej doprave. Dotazník vyplnilo len 19 ľudí, výsledky dotazníku však hovorili, že obsadenosť parkoviska je vo večerných hodinách pracovných dní až stodvadsať percent.
Investor navrhuje na Trhovej jednopodlažný parkovací dom s vonkajším verejným parkovaním na streche a vnútorným súkromným. Na súčasnom parkovisku pod reštauráciou Orim môže dnes zaparkovať 94 áut, investor počíta so zachovaním verejného parkovania na streche parkovacie domu, vytvoriť tu chce 101 parkovacích miest. Ďalšie by mali pribudnúť vo vnútri objektu.  Má ísť okolo 50  privátnych miest v garážach alebo na vnútorných vyhradených státiach.
                                            
Čas a spôsob výstavby
V súvislosti s parkovacím domom sa ľudia pýtali aj na spôsob výstavby a mechanizmu montovania objektu.  Investor počíta s trojmesačnou výstavbou jednopodlažného parkovacieho domu,  ideálne v letnom období od júna do konca augusta, keď je nápor na dopravu trošku nižší. 
Počas výstavby navrhuje dočasné zjednosmernenie Trhovej ulice a vytvorenie pozdĺžneho parkovania, keďže na parkovisku pod Orimom bude prebiehať výstavba.

Kompromis a pokračovanie
debaty
Hoci spočiatku bola debata veľmi emotívna, jej koniec smeroval ku kompromisom. 
Obyvatelia dotknutých lokalít upozorňovali  najmä na malú vzdialenosť parkovacieho domu od najbližšieho bytového domu, chýbala im tiež celková koncepcia.
S investorom sa však dohodli na posunutí parkovacieho domu ďalej od bytového domu Saratovská 8 a na vybudovaní zelenej protihlukovej steny.
Tieto zmeny má firma Gar Park s.r.o. predstaví na ďalšom stretnutí. Debata tak bude pokračovať do tretice. Plánovaná je začiatkom budúceho roka. 
Zuzana Morávková,  lum
Turisti po Tavarikovej osade bez rozbitých kolien
OZ Tavarikova osada s podporou BSK a mestskej časti Dúbravka úspešne zrekonštruovali najstrmšiu časť turistického chodníka a cyklotrasy s číslom 8025.
Trasa sa nachádza v Tavarikovej osade a smeruje na križovatku Jezuitské lesy. Je celoročne využívaná turistami, cyklistami a obyvateľmi, ktorí les využívajú či už na oddych alebo na šport. Pre svoju strmosť a nevhodný stavebno-technický stav bola donedávna skôr adrenalínovým či už výstupom alebo zostupom, s nejedným rozbitým kolenom, a to v ktoromkoľvek ročnom období.  Nový povrch je už trvale udržiavateľný, bez známok erózie, naplavovania či znečisťovania nižšie položených komunikácií.   Na jar sa z nej isto potešia cyklisti aj peší.
(red)
Žiaci súťažili aj predstavili osobnosti
Na Základnej škole Pri kríži sa pred koncom roka stretli dúbravské školy, Súťažili v slovenskom jazyku, dejinách aj literatúre.
Keď vstúpim do priestorov Základnej školy Pri kríži, vždy sa v nej niečo deje. Nebolo to inak ani v decembri, keď sa na škole testovalo 
v jazyku. Prebiehala tu súťaž Ypsilon  Slovina je hra.
Nebola to len hra, ale zaujímavé doplňovačky, literatúra faktu, z úryvkov poznávanie našich dejateľov a hlavne úloh „nebojíme sa pravopisu“, ktorý je často strašiakom detí. Ako dopadne súťaž, na to si však musíme počkať po vyhodnotení.

Spev a sedem okruhov
So slovenčinou a Slovenskom súvisel aj tretí ročník súťaže Test národa – Znalosti o slovenskom národe.
Na Základnej škole Pri kríži sa stretli žiaci aj z ďalších dúbravských škôl, aby si zmerali sily, presnejšie vedomosti. Okrem domácich z Pri kríži prišli súťažiť žiaci zo Základnej školy Nejedlého a Spojenej školy Dolinského.
Najskôr sa  predviedli deti z I. ročníka pod vedením pani učiteľky Ingrid Oršulovej so svojím vystúpením.
Domáca škola postavila dve družstvá, súťažili tak štyri v siedmich okruhoch: Veľká Morava - textová doplňovačka, Veľká Morava - textové dvojice, štúrovci, slávni rodáci, kultúrne pamiatky UNESCO a napokon predstavenie projektov významných slovenských osobností.

Projekty a výklad
V súvislosti s projektmi si žiaci vybrali nasledovne: Ján Bahýľ konštruktér a vynálezca vrtuľníka, Štefan Banič – vynálezca padáka, za ktorý dostal patent od amerického patentového úradu, Aurel Stodola – vynálezca a otec parných a plynových turbín, Dušan Samuel Jurkovič –  zakladateľ modernej architektúry, Milan Rastislav Štefánik  – politik, astronóm, generál francúzskej armády a diplomat.
Projekty predstavili naspamäť s výkladom a projekciou. Porota nakoniec rozhodla a udelila dve prvé a dve druhé miesta: 
1. miesto: ZŠ Pri kríži a ZŠ Nejedlého, 2. miesto: Spojená škola Dolinského a ZŠ Pri kríži.
Porota na záver poďakovala  žiakom aj učiteľom a vyzdvihla Spojenú školu Dolinského, ktorá sa pravidelne zapája do všetkých súťaží škôl štvrtého obvodu.
Kveta Slyšková
Veolia vysadila stromy v parku na Pekníkovej ulici
V parku na Pekníkovej ulici pribudli začiatkom decembra nové stromy. Vysadila ich spoločnosť Veolia Energia Slovensko, ktorá dodáva teplo a teplú vodu pre viac ako päťtisíc dúbravských domácností.
„Našej spoločnosti záleží na ochrane a rozvoji životného prostredia v Dúbravke, a preto po dohode s mestskou časťou naši zamestnanci vysadili desať stromov platanu v lokalite, ktorú si zvolila mestská časť. Veríme, že výsadbou Dúbravčanom spríjemníme chvíle strávené v parku a zároveň prispejeme k zelenšej Dúbravke,“ doplnila Lucia Burianová, senior manažér pre komunikáciu a marketing zo spoločnosti Veolia Energia Slovensko.  
Okrem ochrany životného prostredia Veolia prostredníctvom svojej nadácie pravidelne podporuje aj aktivity v oblasti kultúry, sociálnej pomoci a vzdelávania v mestskej časti Dúbravka. 
Tento rok Nadácia Veolia Slovensko finančne podporila naprí
klad oslavu Dňa detí, ako aj obľúbené Dúbravské hody, počas ktorých mohli Dúbravčania nazrieť do kotolne a dozvedieť sa viac o výrobe tepla a teplej vody.  
Veolia zároveň podporuje aj dobrovoľnícke aktivity svojich zamestnancov a prostredníctvom zamestnaneckej zbierky oblečením a hračkami pomohla dúbravským rodinám v núdzi. V rámci dobrovoľníckeho projektu Zamestnanecké granty, ktorý zastrešuje Nadácia Veolia Slovensko, sa za pomoci dobrovoľníkov podarilo revitalizovať aj školské átrium a vytvoriť prírodnú školskú „učebňu starej bylinkárky“ na základnej škole na Sokolíkovej ulici. 
(PR veolia)
Bezplatná právna poradňa v januári
Bezplatná právna poradňa pokračuje aj v roku 2018. Prvýkrát otvorí dvere v stredu 10. januára, právnik bude radiť od 9.00 hod. do 12.00 hod. Ďalšiu stredu 24. januára bude poradňa k dispozícii od 14:00 – 17:00.
Poradňa funguje v budove miestneho úradu na prízemí na Žatevnej 2.
Od februára bude poradňa opäť fungovať v dvojtýždňovom režime, čiže prvú a tretiu stredu v mesiaci. Každú prvú stredu v mesiaci od 9:00 hod. do 12:00 hod. a každú tretiu stredu v mesiaci od 14:00 hod. do 17:00 hod.
Bezplatná právna poradňa otvorila pre Dúbravčanov dvere 8. apríla 2015  a do konca  toho roka stihla pomôcť viac ako 220 obyvateľom. 
Obyvatelia sem chodia najčastejšie s otázkami okolo rodinných vzťahov, dedičského konania či problémami majetkovej povahy, najčastejšie ohľadom bytu či susedských vzťahov. Najväčší záujem o rady mali seniori nad 70 rokov. 
Podľa dotazníkov, ktoré vypĺňajú klienti v poradni, sa najviac obyvateľov dozvedelo o fungovaní Bezplatnej právnej poradne z Dúbravských novín, často boli zdrojom informácií aj web či priateľ alebo známy. 
(red)
Poslanecké dni v januári
Miestny úrad Žatevná 2, prízemie 17.00 – 18.00
15.  január - Libor Gula, Peter Hanulík
22.  január - Juraj Horan, Tomáš Husár
29. január - Peter Illý, Juraj Káčer
Škola Dolinského oslávila štyridsiatku veselo
Spojená škola na Dolinského zorganizovala mimoriadne podujatie venované oslavám. Pripravila kultúrny program, zaspomínala na svoju históriu.
Keď vstúpite do priestorov Spojenej školy Dolinského, zbadáte výzdobu, ktorú škola pravidelne mení podľa aktuálnych udalostí. Veľkú zásluhu má na tom Simona Veselovská, učiteľka autistických detí. No nie je to len vstup, ktorý ulahodí oku, sú to aj vynovené priestory, triedy, audiovizuálna technika. 
Spojená škola Dolinského žila oslavami štyridsiateho výročia. Na mimoriadnom podujatí vítala všetkých  riaditeľka školy Milena Štrbáková. Hostí čakal bohatý kultúrny program, od najmladších žiakov školy po tých najstarších. Bolo čo pozerať. Ľudové tance, veselá čača, valčík, farebné kostýmy. Odmenou pre účinkujúcich bol potlesk aj standing ovation.

Vznik v Lamači
Spojená škola Dolinského patrí svojimi výsledkami medzi najlepšie, za čo patrí vďaka vedeniu a celému pedagogickému kolektívu.
Vznikla v septembri v roku 1977 so sídlom v Lamači. Viedla ju Petronela Eckartová.  V roku 1990 prebrala vedenie Milena Štrbáková a o rok neskôr sa škola presťahovala do súčasnej budovy na Dolinského. V roku 2000 na podnet súčasnej riaditeľky bola škola premenovaná z osobitnej na špeciálnu základnú školu. 

Prvenstvo na Slovensku
Ako prvá na Slovensku začala vzdelávať deti s autizmom, preto potrebovala škola odborníka, a tak v roku 1996 tu bolo zriadené centrum špeciálno-pedagogického poradenstva.
V roku 2006 vznikla experimentálna základná škola pre žiakov s normointelektom, ktorí sú spájaní s poruchami učenia, aktivity a pozornosti. Do siete škôl a školských zariadení bola zaradená aj špeciálna materská škola.
V škole okrem výchovno-vyučovacích aktivít prebieha aj množstvo inšpiratívnych podujatí. Napríklad každoročná krajská súťaž v recitácii poézie a prózy, alebo celoštátna spevácka súťaž Husľový kľúčik. Zúčastňujú sa na nej aj žiaci školy so speváckym súborom Dolinčatá, ktorý približne 17 rokov vedie učiteľka Alena Doubková.
Kveta Slyšková
Škôlkari na Kramároch prekonávali aj strach z ihly
Malí škôlkari sa zúčastnili veľkého projektu. Deti z Materskej školy Galbavého navštívili Národnú transfúznu stanicu Slovenskej republiky na Kramároch.
Cieľom projektu bolo rozšírenie a upevnenie vedomostí o ľudskom tele, o fungovaní vonkajších i vnútorných orgánoch, o zmysloch, emóciách a aj lekárskej starostlivosti. 
Snahou bol tiež odbúrať strach 
z injekčnekj ihly. Deti sa mohli zúčastniť a prizerať na darcovstvo krvi pani učiteľky Janky, ktorej silno držali palce. 
Škôlkari sa zoznámili s novou kamarátkou krvinkou, pohostili sa  zdravým občerstvením vo forme ovocných mís, ktoré pripravil milý personál pod vedením primárky Elenky. 
Deti zas naopak obdarovali primárku a sestričky na oddelení kolektívnou prácou o ľudskom tele, ktorú priniesli a podľa ktorej so svojou učiteľkou Zuzkou prezentovali svoje znalosti. 
Pripravený darček obohatili básničkou.
Na Kramároch tak nielen deti 
z materskej školy prežili výnimočný deň.                  
Jana Račkayová, MŠ Galbavého
Spájanie generácií pokračuje. K čítaniu pribudol spev
V októbri, Mesiaci úcty k starším začala mestská časť s medzigeneračným projektom pod názvom „Do rozprávky“. Do materských škôl chodia čítať rozprávky seniori z denných centier.  S iniciatívou v Dúbravke prišla mestská poslankyňa a manželka starostu Zdenka Zaťovičová. Oslovila Radu seniorov v Dúbravke a Oddelenie školstva, vzdelávania a športu.
V predvianočnom čase spoločne dohodli aj ďalší projekt, k čítaniu sa pridal spev. Na vianočné besiedky niektorých materských škôl zavítali seniori z denných centier, škôlkári zas naopak pripravili program pre nich.
Výmena a prepojenie generácii  nevynechal ani Domov sociálnych služieb na Hanulovej, kam zavítali deti z Materskej školy Damborského. V Domove pri kríži sa predviedol spevácky krúžok z Materskej školy Cabanova. Naopak na vianočné trhy Cabanky prišli s vystúpením seniori z Denného centra 1.
Rovnako si seniori pripravili aj vystúpenia na besiedku do Materskej školy Ožvoldíkova, kde k spevu a vzácnej predvianočnej atmosfére pribudli aj koláčiky od manželky starostu Zdenky Zaťovičovej, ktorá sa medzigeneračným projektom v Dúbravke venuje.  „Budúci rok premýšľame nad spoločnou olympiádou, športovaním alebo nacvičením spoločnej piesne,“ priblížila plány.			 
(lum)
Sviatočné obdobie odštartovali seniori na Katarínu
Vyzdobená sála, červené stuhy a vôňa kapustnice. Ešte pred Katarínskou zábavou Dúbravčanov, ktorá bola na programe Domu kultúry Dúbravka sa zabávali seniori.
Domov pri kríži zorganizoval pre svojich obyvateľov Katarínsku zábavu. A teda bolo veselo, okrem pohostenia si seniori aj zatancovali, zaspievali, podebatovali. Atmosféru vytvorila hudobná skupina Kozovanka.
Katarínskou zábavou štartuje Domov pri kríži  už tradične adventné obdobie, počas neho organizuje ďalšie vianočné podujatia.
(lum)
V centre na Bazovského gratulovali aj ochutnávali
Počas chladného obdobia, keď sú všetky vitamíny vítané, organizuje Denné centrum 3 so sídlom na Bazovského Výstavu šalátov a nátierok.  
„Je to veľmi úspešná a obľúbená akcia nášho klubu, ktorá sa koná každým rokom, tento je už trinásty,“  približuje vedúca denného centra Rozália Sviteková. „Dlhoročným garantom podujatia z hľadiska odborného, zdravotného a dietologického je Jozef Slávik s manželkou Annou.“
Zdravú akciu pripravujú členovia klubu s nadšením aj chuťou.
Denné centrum 3 počas jesenne oslávilo aj jubilantov, čiže seniorov, ktorí dovŕšili v tomto období 70 až 90 rokov.  „Každým rokom oslávime jubilantov srdečným blahoželaním a súčasne pozývame na malé, ale milé posedenie do denného centra k dôstojnej oslave, ktorá spočíva v gratulácii, slávnostnom prípitku aj malom darčeku a posedením pri pohostení,“ dodala vedúca centra.                                                            (red)
Historik z Dúbravky oslávil jubileum
Jeho manželka s láskou a úctou prišla do redakcie Dúbravských novín požiadať o uverejnenie blahoželania. Nakoniec sme však prišli gratulovať my osobne. Spolu so starostom Martinom Zaťovičom sme presne na 90-te narodeniny prišli zaželať usmiatemu Dúbravčanovi, historikovi, dlhoročnému pedagógovi na Filozofickej fakulte Univerzity Komenského Doc.PhDr Mikulášovi Píschovi, CSc. Autorovi štúdie Slovensko-chorvátska solidarita v 60. rokoch 19. storočia.
Oslávenec milo prekvapený, no jeho manželka pripravená na návštevu. Vrúcne prijatie, spomienky historika a vzácne debaty. V Dúbravke na Gallayovej ulici žijú spoločne od roku 1975.
Želáme ešte veľa šťastných spoločných rokov a rovnako pohodovej nálady.
(lum)
Seniori pred Vianocami aj výletovali
Pri príležitosti 212. výročia bitky troch cisárov pri Slavkove Miestna organizácia Jednoty dôchodcov v Dúbravke navštívila 7. decembra bojisko, na ktorom po ťažkom boji zvíťazil cisár Napoleon Bonaparte. Seniori sa oboznámili so životom a bojovým ťažením tohto historicky významného francúzskeho cisára.
Po pozretí  pamätnej mohyly a bojového pola naša exkurzia pokračovala do Brna. Seniorov nadchla Bazilika sv. Petra a Pavla, ktorá je jednou z dominantných stavieb v  Brne. Po vzhliadnutí „Zelního trhu“ a Starej radnice sa náš výlet skončil na hlavnom vianočnom trhu na Námestí slobody. Po ochutnávke miestnych gastronomických špecialít a  vareného vínka sme si pri krásnom počasí vychutnali atmosféru blížiacich sa vianočných sviatkov.
Ján Molnár, predseda MO JDS v Dúbravke
Písanie je mojím chlebom každodenným, maľovanie koláčom sviatočným
V recenzii na knihu esejí Takmer letmé známosti, ktorú vydal známy slovenský spisovateľ Ivan Szabó v roku 2015 je príznačné konštatovanie: „Brilantný esejista vťahuje čitateľa do ľudských rozmerov života pätnástich výnimočných, známych a menej známych, zavše zabudnutých osobností slovenskej kultúry... a približuje ich prostredníctvom zaujímavých, často kurióznych zážitkov a neznámych súvislostí ich života a tvorby.“
Nie je to priodvážne tvrdenie, pretože tvorba tohto publicistu, redaktora, ktorý sa podpísal pod množstvo článkov vo viacerých časopisoch, je mimoriadne bohatá. Do povedomia čitateľov sa dostal ako spisovateľ, autor a spoluautor 26 kníh. Sú žánrovo pestré – od rozprávok, poviedok, esejí až po literatúru faktu, ktorá je jeho tvorivým ambíciám zrejme najmilšia. 

V tomto roku sa na pulty kníhkupectiev dostala zatiaľ vaša ostatná knižka Príbehy zo starej Bratislavy. Ako vznikla?
V roku 2003 som napísal akýsi zemepis našich strašidiel, knihu Slovenské strašidlá od A po Ž. Kniha mala úspech. Kdesi v duchu som si myslel, že tému strašidiel treba po istom čase zopakovať. Medzitým som pre časopis TELE plus písal rozličné historky zo Slovenska, príbehy,  ktoré tzv. veľké dejiny nezaznamenali. Výber z toho najlepšieho sa objavil v knihe Prešporsko-bratislavské historky v roku 2015. 
Historky sa odohrávali cez deň a mne skrslo v hlave, čo sa asi robilo v Prešporku v noci. Nuž a noc bola rajom strašidiel a nadprirodzených bytostí. Tým bol daný podnet pre  knihu Prešporsko-bratislavské strašidlá v roku 2016. 
Vo vydavateľstve Perfekt vzišiel nápad, vraj sa treba  pozrieť na knihu archivára Ovídiusa Fausta, ktorý roku 1933 vydal knihu Zo starých bratislavských zápisníc. Knihu som si prečítal, vybral som z nej najzaujímavejšie príbehy z histórie, niektoré veci som doplnil o súčasnosť, prerozprával som to do súčasného jazyka, a tak sa kniha 
s názvom Príbehy zo starej Bratislavy ocitla tento rok na knižných pultoch.

Ste aj autorom krimi príbehov, inšpiroval vás aj život na kolesách. Môžete ich priblížiť? 
Knihy Osem poschodí k smrti, Hriechy v kočikárni, Pasca na sobášneho podvodníka a iné mali základ v mojej redakčnej práci. V časopisoch STOP a Život som tieto kriminálne príbehy písal. Bolo ich tak veľa, že som z nich mohol urobiť výbery. 
Tak som zúročil štúdium spisov hádam vo všetkých slovenských súdoch či vyšetrovačiek... Mimochodom v časopise STOP som sa zaoberal aj motoristickou históriou. Tak vznikla ojedinelá kniha o počiatkoch motorizmu u nás s názvom Zabudnuté volanty. Napísal som aj knihu o JUDr. Ivanovi Friedlovi s názvom V zajatí rýchlych kolies, kde sa venujem Friedlovej kariére automobilového pretekára.  Zaujal ma aj osud Andreja Kvasa,  Slováka  z Békešskej Čaby, ktorý sa ako prvý zúčastňoval leteckých podujatí nad Slovenskom. Vo svojej tvorbe som sa venoval aj mládeži v knihách  Slávni piloti, konštruktéri a kozmonauti. Rozprávky na kolesách alebo Svet na pneumatikách...

Zaujímavým projektom sú „Vzácne návštevy Bratislavy“, ktoré ste napísali s Lacom Švihranom...
Len tak na okraj, kniha je zaujímavá  pre nás autorov najmä tým, že sme za ňu doposiaľ nedostali honorár. Ale ozaj je veľmi zaujímavá tým, že približuje takmer 60 osobnosti, ktoré Bratislavu navštívili – od pápežov Leva IX. a Jána-Pavla II., ruských cárov a francúzskeho cisára Napoleona, filozofa Montesquiea, spisovateľov Andersena a Dicka Francisa, opernú divu Emu Destinovú, dirigentov (A. Mozart) a hviezdy popmusic  (Elton John), po prezidentov  Georga Walkra Busha a Vladimíra Putina. Obsiahnuté informácie  podávame v populárnom štýle.  

Medzi znalcami je veľmi cenený váš prínos pri zbere materiálov pre tri knihy – Smiech a slzy Tatra revue, Bratislavská lýra a Príbehy primášov.  Tieto knihy budú v budúcnosti patriť medzi pramennú literatúru. Čo bolo podnetom pre ich napísanie?
Tatra revue vznikla v auguste 1958 a stala sa liahňou pre začínajúce talenty v oblasti tanca, baletu, spevu, hudby ako aj humoru. Na jej doskách  dostali šancu mnohí znamenití umelci tej doby. Časť z nich sa neskôr presadila aj v rozhlase a  televízii. Po normalizácii v spoločnosti v roku 1970 však táto kabaretná scéna zanikla. Svedectvo o dobe, ľuďoch a ich osudoch bolo treba zachytiť. 
Obdobne sa to dotýka aj môjho vnútorného pohľadu na Bratislavskú lýru,  ktorá bola vynikajúcim československým piesňovým festivalom od roku 1966 až do polovice 90-tych rokov.  Každoročne sa na nej stretávali špičkoví umelci - speváci, hudobníci a textári, ale štartovali na nej aj začínajúce hviezdy pop music. Koncertovali tu však aj špičkoví zahraniční speváci a hudobné telesá, pripomeňme si napríklad The Beach Boys, Boney M, The Shadows, Joan Baez, J. Baker a ďalších... Celkový knižný sumár však na pultoch kníhkupectiev chýbal, a tak som  pripravil prierez všetkými ročníkmi.  A v knihe Príbehy primášov  som sa podujal sprístupniť čitateľom zabudnuté i nedávne slovenské hudobné legendy – primášov významných kapiel, vrátane koloritu ich doby. Viacerí z nich sú známi iba z ľudového podania či dobových dokumentov, pretože ich príbehy začínajú už v 17. storočí...

Pri svojich potulkách po Slovensku ste sa stretávali s množstvom osudov a príbehov, ktoré ste zachytávali aj v rozhlasových pásmach, napríklad o maliaroch Jozefovi Šturdíkovi, Ernestovi Zmetákovi. V obľúbenom časopise Život ste priblížili spisovateľov Petra Jilemnického, Ladislava Novomeského, Fraňa Kráľa, Vojtecha Zamarovského a ďalšie 
postavy nášho kultúrneho života.  
Natrafíte na čriepky zo života týchto nevšedných osobností, zaujmú vás  a poviete si, škoda si to nechať pre seba a  nepovedať aj iným. 
Čitatelia to prijímali s potešením a mňa to vždy nesmierne vzpružilo, že som našiel to, čo by mohlo byť zabudnuté...

K vaším láskam patrí aj maľovanie. Maľujete rád a vaše obrazy slovenskej krajiny dýchajú úprimnosťou, snahou o  postihnutie reality. Vieme, že ste kreslenie mali aj v učebnej osnove na Pedagogickej škole v Nitre. Je maľovanie pre vás snahou o vyladenie časti vašej duše a jej prenesenie na čistý list alebo, čo pre vás znamená?
Máte pravdu, základy som získal na škole, ale primknutie k palete som objavil až potom, keď som sa s priateľmi túlal po Slovensku a objavoval zákutia, ktoré ma očarili. 
Následne sa začali zjavovať v mojom skicári či na plátnach. Osloví vás, keď sa vaša práca, hoci ide o záľubu, páči nielen priateľom, ale aj iným. Kdesi som už dávnejšie povedal, čo ozaj cítim – že písanie je mojím chlebom každodenným a maľovanie koláčom sviatočným...

Ste štvornásobným laureátom Ceny Egona Erwina Kischa za najlepšie knihy literatúry faktu ako aj Cenou Vojtecha Zamarovského Za trvalý prínos do slovenskej literatúry faktu. Čo si najviac ceníte?   
Poteší, že som našiel to, čo mohlo zostať zabudnuté a že si vaše úsilie všimnú aj recenzenti či kritici, ktorí poznajú hľadačskú náročnosť písania takejto literatúry. Rád nachádzam neznáme situácie v živote známych osobností a môžem ich priblížiť aj čitateľom...   

Čo radíte adeptom na spisovateľské remeslo?
Dôležité je ovládať remeslo, teda nedumať, kde vo vete písať čiarku, kde aké „i“. Treba poznať základy stavby vety a dbať na zrozumiteľnosť textu, na jasne vypovedanú myšlienku... 
Treba byť objektívny, lebo čierno-biele videnie vás zavedie do bludného kruhu čierno-bielej ideológie. Dobré nápady, neošúchané typy sú predpokladom pre úspešnosť. Samozrejme, že to nie je všetko, ale ja nie som teoretik žurnalistiky...

Čo máte rozpísané, pripravené v povestnom spisovateľskom šup-
líku pre svojich verných?
Trocha ma trápilo zdravie a až vtedy som si uvedomil, že choroba môže človeka obrať o inšpiráciu a chuť do práce. 
Stalo sa to aj mne, no pomaly premýšľam, kde znova začať. Aby som bol konkrétny, v roku 2015 mi vyšla kniha esejí Takmer letmé známosti,  príbehy o známych ľuďoch, s ktorými som sa  často stretával. Možno by som sa mal pustiť do voľného pokračovania spomínanej knihy, lebo zaujímavých ľudí na mojej ceste životom bolo viac, ako sa vmestilo do  prvej knihy. Uvidíme... 

Sme na prahu nového roka. Čo želáte sebe, svojim blízkym a čitateľom našich Dúbravských novín?
Zdravie a pokojný život sú základom dobrej mysle. Aj keď je občas nad naším životom zamračené, treba veriť, že sa slniečko prederie cez mraky a zasvieti nám na ďalšie cesty. A k tomu ešte na dôvažok dobré slovo, ktoré sa všade pomestí. 
Rudolf  Mader-Kutsky
Sviatky vyvrcholili slávnostnými koncertmi
Pár dní pred Štedrým večerom sa vianočné svetlo pre všetkých pokúsili priniesť do Kostola Ducha svätého žiaci a pedagógovia ZUŠ Eugena Suchoňa. Hosťom koncertu bol Lamačsko-dúbravský chrámový zbor pod vedením Petra Fajkusa. Sviatky lásky a pokoja, spomienky na tradície, vianočné a novoročné spevy odzneli medzi sviatkami aj v Kostole sv. Kozmu a Damiána.
Zmes českých kolied v podaní Lamačsko – dúbravského chrámového zboru, (dirigent Petr Fajkus) a výber zo svetotoznámych komorných skladieb v podaní žiakov a pedagógov ZUŠ Eugena Suchoňa si mohli poslucháči vychutnať v predvečer Vianoc v “novom” dúbravskom kostole. Okrem tradičného spevu komorného súboru zazneli aj skladby pre altový saxofón,     girtarový súbor či zobcové flauty. Hodinový program ukončil dychový súbor (pod dirigentskou taktovkou Libora Zálesňáka) a detský spevácky zbor výberom vianočných piesní a kolied. 
Medzi sviatkami sa v Kostole sv. Kozmu a Damiána pod záštitou starostu Dúbravky konal Vianočno-novoročný koncert. Ešte pred jeho začiatkom sa spomínalo na dúbravské vianočné tradície 
Spevácky súbor Denného centra 1, Peter Oswald, Janko Ružovič s manželkou Janou, Lamačsko-dúbravský chrámový zbor a skupina pedagógov ZUŠ Eugena Suchoňa dôstojne pripomenuli duchovno-filozofický rozmer najväčších sviatkov roka a narodenie Pána.       
Text a foto: Ľubo Navrátil
Vianoce pre seniorov: Vystúpenia, hity a stretnutia
Jednotlivé denné centrá seniorov si blížiace sa vianočné sviatky pripomenuli  počas decembra na svojich vianočných posedeniach. Jedno podujatie však spojilo všetkých a pripomenulo odkaz Vianoc – spoločne strávené chvíle, stretnutia. Mestská časť zorganizovala Vianoce pre dúbravských seniorov.
Modrá sála kultúrneho domu sa naplnila seniormi, účinkujúcimi, Dúbravčanmi. A okrem toho sa naplnila rozhovormi, dávkou energie, pohody, úsmevov... Podujatie sa začalo príhovormi, želaniami starostu Martina Zaťoviča, hostí a poslancov a pokračovalo programom.
Vystúpila Základná umelecká škola Eugena Suchoňa s dvomi vystúpeniami a neskôr Otto Weitter s Andreou Fischer a  Jánom Gregušom so svojou energiou, spevom aj hitmi.
„Celé podujatie bolo pekne pripravené a malo slávnostný ráz. Pekná výzdoba, slávnostne prestreté stoly, to všetko evokovalo, aby ľudia mali 
k sebe bližšie, lepšie sa poznali,  boli voči sebe srdečnejší a nadviazali priateľské vzťahy,“ hodnotila popoludnie seniorka Jirka Recká.  Jej spolusediaca pri stole pani Helena Horvá-
thová súhlasila. Dodala, že sa jej páčilo, že aj pozvanie na podujatie, bolo tento rok osobnejšie - na pozvánky, nestalo sa tak, aby niekto nemal miesto pri stole.
Andrej Majerský, sólista súboru Matice slovenskej, hodnotil, že predvianočné posedenie nie je len výsadou seniorských klubov, pretože v nich nie je, ale aj ostatných starších ľudí. Cenil si, že medzi skôr narodených prídu i poslanci a má možnosť ich bližšie poznať.
Sálou zneli hity: Nemám auto, nemám motorku či Nalej mi vína, Malvína...
Spevák Otto Weitter chodieva do Dúbravky vystupovať pravidelne. Pochvaľuje si obecenstvo. „Nezabudlo sa zabávať a vie oceniť, čo je dobré a dokáže to ľudsky dať najavo. Preto im prajem zdravie, ale nielen to, ale aby sa vždy mali o koho  oprieť  v dobrom i zlom a nezostali v živote bez podpory a lásky.“            
Kveta Slyšková, lum
Dúbravčania, spojme sa opäť pre ihrisko
Dúbravka, ukážme našu silu a vyklikajme deťom nového ihrisko. Spoločnosť Lidl spúšťa opäť súťaž o ihrisko Žihadielko. Hlasovanie začne 16. januára a potrvá do 28. februára 2018 na www.zihadielko.sk. Záleží na každom hlase. Ďakujeme
V dome kultúry vystavili desať betlehemov
Trinásti ľudoví umelci vystavujú do konca januára svoje diela v dúbravskom dome kultúry. Ústrednou témou výstavy sú drevené a drôtené betlehemy, ale expozícia obsahuje aj drevený riad, pletené košíky a zvončeky či originálny masívny nábytok.
Rezbári, drotári, košikári, výrobcovia dreveného riadu či nábytku z rôznych kútov Slovenska sa zišli na vernisáži výstavy betlehemov, ktorú v spolupráci s Domom kultúry Dúbravka zorganizovalo Dúbravské múzeum. Výstava je súčasťou dlhodobého projektu zachovania dedičstva predkov, v rámci ktorého sú mestskou časťou organizované aj  letné tábory umeleckých remesiel či remeselné dvory počas hodov.  
Myšlienka zorganizovať takúto výstavu vznikla práve počas tohoročného remeselného dvora. “V priestoroch galérie Villa rustica sme v rôznom zložení vystavovali už viackrát a za poskytnutú možnosť ďakujme vedeniu DK,” hovorí autor myšlienky výstavy Ján Ferianc. Väčšina vystavujúcich má celkom iné pracovné zamerania ako rezbárstvo či drotárstvo, ale všetci vytvárajú zrelé majstrovské diela. Každé z diel je osobité, žánrovo i materiálovo špecifické, poznačené rukopisom svojho tvorcu. 
Kurátor výstavy Ľubo Navrátil v otváracom príhovore zdôraznil, že v dobe komplexnej digitalizácie sa najmä u detí stráca, resp. nerozvíja manuálna zručnosť a tvorivosť. Pritom práve kreativita je ako čarovný prútik meniaci nadanie na živnú pôdu pre zrod niečoho nového. Preto sú ukážky pestrej palety spracovania rôznych materiálov, rôzne stopy štylizácie a výrazu reprezentatívnou vzorkou ľudového remesla. 
Výstava vyrezávaných a drôtovaných betlehemovpotrvá do konca januára.       
Zoznam vystavujúcich: Ferdinand Bolebruch, Ferdinand Vépy, Ján Boledovič, Ján Ferianc, Ľuboš Straka, Erika Majerská, Vladimír Majerský, Anka Jankovská, Janka Marková, Michal Fratrič, Magdaléna Rakytiaková, Jozef Švandtner a Ľubo Navrátil.                         
 (elen)
Keď nová doba silno zasiahla aj našu obec
Z Pamätnej knihy Dúbravky (XI.)
Pokračujeme v doslovnom prepise Pamätnej knihy. Kapitola o škole a jej slávnostnom otvorení sa uzatvára menoslovom prítomných, medzi ktorými nájdeme vysokých úradníkov, starostov či členov obecných rád okolitých obcí. Tu učiteľ Zelinka so svojimi zápismi končí, takže to vyzerá, že táto (prvá) časť pamätnej knihy bola napísaná za štyri dni od 20. do 24. novembra 1935. Kronikárske žezlo preberá  jeho kolega učiteľ Ľudovít Matrka, ale až o takmer 40 rokov. Jeho úvodný záznam je z 5. júla 1972 a spomína inú kroniku, ktorú si vraj Dúbravčania už roky píšu.
Každý národ, mesto i dedina píše svoju históriu prácou, spoločenským i kultúrnym bytím. Kronika je tá, kde ukladá pre pamäť budúcim pokoleniam to, čo časom zapadlo prachom, vybledlo v pamäti súčasníkov. Aj obavatelia našej obce Dúbravky už dlhé roky píšu svoju kroniku, no žiaľ, nenašla svoje zvečnenie v tejto knihe. Po záslužnej práci učiteľov Mrkosa a Zelinku  ostala kronika celé desaťročia mimo pozornosť občanov a občasné snahy o jej oživenie zostali len snahami. 
Po takmer štyridsiatich rokoch, keď nová rodiaca sa doba veľmi silno zasiahla aj našu obec, podstatne mení jej tvár a charakter, vyvstala aj potreba dopísať kroniku po súčasnosť a zachrániť tak pre pokolenie, ktoré príde po nás, to, čo sa zachrániť dá. Otcom tejto myšlienky a letopiscom bol miestny rodák, dlhoročný verejný činiteľ, ktorý celý svoj život venoval našej obci, pán Viktor Sedlák a pisateľom nasledujúcich riadkov Ľudovít Matrka. 
Ak oprašujeme dejiny a vpisujeme do tejto knihy, robíme tak s vedomím nedokonalosti a neautentičnosti našej práce, čo nech je nám prepáčené. 
Na dopísanie tejto kroniky som sa podujal ako občan, ktorému je Dúbravka rodnou obcou, som na ňu hrdý a hlboko sa skláňam pred jej tradíciami. Ona je miestom odpočinku mojich predkov a pevne verím, že rovnako prijme aj mňa k večnému odpočinku.
V Dúbravke 5. júla 1972
Ľudovít Matrka
učiteľ
(Prepísal Ľubo Navrátil)
Po kom sú pomenované naše ulice
„Zlý robotník škodí štátu menej ako zlý minister”
EDUARD NEMČÍK
(7. 2. 1838 Opava - 1897 Bosna)
Najvýznamnejšia postava robotníckeho hnutia 19. storočia. Už pred 166 rokmi bol toho názoru, že revolúcia ducha je prijateľnejšia ako revolúcia pästí. Pochádzal z Opavy a hlásil sa k nemeckej národnosti, hoci meno si písal podľa poľského pravopisu (Niemczyk). V Bratislave sa oženil so Slovenkou pochádzajúcou z Myjavy a zrástol so slovenským prostredím. Roku 1893 odišiel z Bratislavy do Bosny, kde o štyri roky zomrel. Počas svojho života nepracoval ako robotník, ale mal malý obchod so zmiešaným tovarom. Popri tejto živnosti bol spoluza-
kladateľom a prvým riadnym predsedom bratislavského vzdelávacieho spolku Vorwärts - Napred - Előre, prvého robotníckeho spolku na území Slovenska. Nemčík bol rozhľadený, výborne prednášal a rečnil a jeho obľúbenou témou bolo volebné právo, o ktorom robotníci v Uhorsku mohli iba snívať. Na prvé miesto kládol vzdelávanie, ako to vyjadrovalo i vtedajšie robotnícke heslo: Vzdelaním k slobode, slobodou k cieľu. I sám sa zaoberal štúdiom a organizovaním kurzov cudzích jazykov. Vzdelá-
vanie považoval za všeliek a videl v ňom hlavný prostriedok emancipácie robotníkov a premeny vtedajšej spoločnosti. Odmietal revolučné ilegálne formy triedneho boja. 
Nemčíkovo meno sa stalo populárnym v súvislosti s vymáhaním schválenia stanov spolku Napred 19. júla 1869, keď sa uskutočnila audiencia u uhorského ministra vnútra baróna Wenekheima. Minister delegáciu prijal až pod hrozbou, že pôjdu k cisárovi. V závere na slová, že zlý robotník štátu len škodí, Nemčík odpovedal, že podľa jeho názoru zlý robotník škodí štátu menej ako zlý minister. V tom istom roku sa Nemčík zúčastnil na verejných ľudových socialistických zhromaždeniach vo Viedni a v Brne, kde rečnil pred verejnosťou. Z Brna odchádzal s presvedčením, že robotnícku otázku nemožno premôcť otázkou národnostnou, prípadne rozoštvávaním národností, a že v nastávajúcom boji sa budú musieť zjednotiť všetky národy. 
Pre svoje názory bol terčom útokov vtedajšej vlády. Rozvinutie zástavy spolku Napred 12. septembra 1869 v petržalskej Aréne považoval za najkrajší deň života robotníkov, za demokratický sviatok v pravom zmysle, zbavený všetkých konfesionálnych predsudkov. Bratislavskí robotníci boli v Uhorsku prví, ktorí zdvihli svoju zástavu na slávu lepšej budúcnosti. Bratislava ako významné centrum robotníckeho hnutia bola 14. novembra 1869 dejiskom prvej konferencie zástupcov socialistického hnutia z celej monarchie. Nemčík bol jedným z jej organizátorov. Vykonal veľké dielo v uvedomovacom procese bratislavských robotníkov a bol priekopníkom robotníckeho hnutia v Bratislave.
Kveta Slyšková
Klokan, ktorý nie je klokanom, ponúka krúžky aj tábory
K jeho budove vedú stopy, farebné kroky, ktoré deti často sledujú, skáču po nich.  Končia pri mierne ošarpanej budove na Pekníkovej. No život a energia v nej prezrádza, že sme tu správne.  Každodenné krúžky, ktoré sa po správnosti volajú záujmové útvary, a „Klokan“, ktorý sa „klokanom“ nevolá. Aj to prezradila riaditeľka Centra voľného času na Pekníkovej Anna Krupicová.  Kto centrum nenavštívil, nech sa páči, stačí vstúpiť...
Ľudia možno poznajú meno Klokan, vašu budovu na Pekníkovej. Mnohí však nevedia, čo sa u vás deje, môžete sa bližšie predstaviť?
Centrum voľného času je mestská organizácia, zriaďovateľom je  mesto Bratislava, ktoré nás aj financuje. Centrum je pre celý obvod Bratislava IV.  

Koľko centier voľného času  funguje v hlavnom meste?
Dokopy päť, každý obvod má jedno centrum voľného času a každé patrí pod magistrát.  My sme pre viacero mestských častí, máme preto takú sťaženú úlohu. Napríklad centrum voľného času v Petržalke  je len pre Petržalku, my sme aj pre Karlovu Ves, Lamač, Devínsku Novú Ves, Záhorskú Bystricu, Devín, Dúbravku.

Tak to má Dúbravka asi šťastie, že fungujete priamo tu u nás.
My sa tešíme takisto. Máme veľmi dobré vzťahy s mestskou časťou, s domom kultúry a aj so školami, vychádzajú nám v ústrety pri organizovaní olympiád a podobne.  V roku 2018 budeme organizovať už len postupové a športové súťaže.

Aké sú to súťaže, ktoré organizujete?
K postupovým súťažiam patrí Hviezdoslavov Kubín, Šaliansky Maťko, Slávik Slovenska a Štúrov Zvolen, to organizujeme pre všetky školy v Bratislave IV.  Účastníkmi sú žiaci základných škôl, víťazi postupujú do krajského kola. Okrem toho robíme športové súťaže pre základné školy.

Toto sú podujatia a akcie pre školy, čo však ponúkate pre bežného človeka, dieťa v rámci voľného času?
Pre bežného človeka máme širokú ponuku voľnočasových aktivít.  Zverejnené sú na webe www.kruzky.eu, kde máme rozvrh a aj ponuku.  Okrem toho, ak má niekto z dospelých nejakú záľubu, ktorú by mohol naučiť deti a mládež, môže.  Napríklad bola tu pani  fotografka, ktorá by rada robila fotografický krúžok. Nie je to problém: urobí si  propagáciu, zverejníme ponuku a ak nazbiera sedem až desať detí, môže začať pracovať s prihlásenými deťmi v centre ako vedúca krúžku.

Možnosť realizovať sa aj  pri učení, zdieľaní záľuby.
V tomto smere je pre externých zamestnancov veľmi veľká možnosť.  Podobné je to napríklad aj vo Viedni, a tiež v iných krajinách, kde zamestnaný človek, ktorý  potrebuje relax, príde do centra voľného času a robí vedúceho, lebo prídu tam deti. Sám využije svoj voľný čas na relax a zároveň naučí deti aj niečomu novému. Nie je to také prísne ako u nás.

V čom je to u nás prísne?
Centrá voľného času spadajú do siete škôl, a preto musíme dodržiavať všetky školské zákony, pokyny zriaďovateľa, rozpočtové a ekonomické zákony a aj rôzne bezpečnostné smernice. Musíme dodržiavať legislatívou stanovené podmienky, napríklad celoročný plán, ktorý musí  mať každý vychovávateľ a tiež mesačné a týždenné plány. Vyhodnocujeme akcie, máme triedne knihy, čiže dodržiavame všetko, čo sa týka legislatívy. Externisti sú v trošku lepšej pozícii, lebo nemusia mať pedagogickú školu. Interní zamestnanci sú prijímaní  presne podľa  zákona a sú hodnotení podľa tabuliek. Tie sú prístupné aj na webe, takže si ich môže každý občan pozrieť. 

Koľko máte interných zamestnancov?
Vrátane mňa máme päť interných učiteľov.

O aké voľnočasové aktivity majú ľudia najväčší záujem? Čo je populárne?
Nešpecializujeme sa na niečo konkrétne, ponúkame širokú škálu krúžkov. Aj napriek tomu, že v septembri je hlavný zápis, deti prijímame aj počas celého roka a tiež aj dospelých, ktorí chcú viesť krúžok.  Záujem je napríklad o hip-hop, máme tu veľmi úspešnú skupinu ONE UP, ktorá sa zúčastňuje aj celosvetových súťaží. Sú to dievčatá, ktoré tu odrástli. Ako som už spomínala, ponuka je na webovej stránke.

Aké sú u vás ceny?
Platba päť eur na osobu a mesiac, ak chodí dieťa dlhšie ako dve hodiny, tak je šesť eur na mesiac. Platby sú podľa školského zákona, ktorý hovorí, že suma má byť  do pätnástich percent životného minima. Presnú sumu stanoví zriaďovateľ Všeobecne záväzným nariadením,  ktoré nám určuje ako máme vyberať. 

Hm, ceny sú viac ako prijateľné.
Čo dnes človek kúpi za päť eur? 
V centre voľného času dieťa chodí mesiac na krúžok a učí sa novým zručnostiam, nájde nových kamarátov a  užitočne využije svoj voľný čas.

Počula som, že deti zo sociálne slabších rodín mali možnosť navštevovať centrum  so zľavou,  prípadne zadarmo? Mali záujem?
Zákon hovorí o tom, že ak je niekto sociálne slabší, musí mať o tom potvrdenie. Ak nám rodič prinesie potvrdenie, že je poberateľom  dávok alebo je v hmotnej núdzi, vtedy môže zriaďovateľ odpustiť poplatok. 

Využívajú to ľudia, chodia deti?
Nechodia, niektorí sa za to aj hanbia, nedonesú potrebné potvrdenie. Nie-
ktorí nie sú schopní si ho vybaviť, no možnosť tu je. 

Videla som vo vašej ponuke rôzne výtvarné aktivity?
Áno, ponúkame širokú škálu výtvarných aktivít. Máme tu aj keramickú pec na vypaľovanie keramiky, tri kruhy a keramika je veľmi obľúbená aktivita. 

To je možnosť iba pre deti alebo môžu chodiť aj dospelí?
Podľa zákona môžu CVČ navštevovať  deti, mládež, rodičia, starí rodičia a ostatní do 30 rokov. Chodia napríklad aj rodičia alebo starí rodičia si zahrať stolný tenis s deťmi. Pribudol  nám aj mamaklub, čiže mamičky a deti spoločne.

Prebieha doobeda?
Áno, v  pondelok a stredu. Mamičky sú tu s deťmi do troch rokov, vždy jedna mamička pripraví program. 
V rámci členstva majú zabezpečený materiál, hračky a ostatné veci na činnosť si prinesú svoje.  

Prišla táto aktivita zo strany obyvateľov, niekto vás oslovil?
Keď mávame v septembri zápis, tak kolegynka robí zápis tak, že ide na ihrisko. Vynesie si stolík a predstavuje centrum. A tak to vzniklo. Oslovila ma mamička, ktorá zistila ponuku pri zápise. Zápis robíme aj v CVČ aj na ihrisku Pekníkova.

V septembri teda robíte veľký nábor?
Áno, no deti sa  môžu  pridať po celý rok. Rozvrhy a plány sú tak urobené, že deti môžu prísť hocikedy.

Známe sú stopy, ktoré vedú do Centra voľného času.
Usilujeme sa zviditeľniť centrum každým možným spôsobom. Deti po nich radi skáču. 

Máte krúžky každý deň?
Každý deň je tu okolo sto detí poobede. Začíname  o 14.00 hod. nemčinou a keramikou. Nie sme škola, sme tu pre voľný čas a ten by mali deti u nás užitočne tráviť.  Čo sa týka základných škôl, ponúkli sme, že by sme boli schopní a ochotní urobiť pre deti aj poobedňajší klub u nás v Centre voľného času.

Ako by to fungovalo?
Jeden deň by sme prišli do školy, zobrali by sme časť detí, ktorá nemá krúžky v škole. Myslím, že by sa to mohlo vyskúšať.  Deti by sa rozpŕchli na krúžky a zostávajúcim by sa venovala pani vychovávateľka tak ako v škole. V ponuke máme stolný tenis, gitaru, keramiku, výtvarné krúžky. Potom by sa po hodine vystriedali. Deti ktoré boli na krúžkoch, by si  písali domáce úlohy a opačne. Zatiaľ však zo strany škôl nebol záujem.

Môžeme to pripomenúť aj touto formou v Dúbravských novinách.
Riaditeľky škôl boli informované o tejto možnosti. Nechceme vzdelávacie poukazy, ani brať detí z krúžkov.  Ponúkame iné krúžky. Brzdou je, že rodič má u nás problém dieťa vyzdvihnúť. Sme ochotní pre deti chodiť do školy, no rodičia by si ich museli vyzdvihnúť v CVČ. Pre rodiča je pohodlnejšie presunúť dieťa z triedy do telocvične v škole ako prísť do centra voľného času. Hovoríme tomu školská papučová kultúra. Centrum má problém dostať svoje krúžky na školy. Na školách už fungujú  ,,krúžky v škole´´. Tieto  uprednostňujú najmä na školách v Karlovej Vsi. Potom tu máme prenájmy, keď si niekto napríklad prenajme telocvičňu, a tam realizuje krúžok, tréning. Sú tiež školské krúžky, ktoré vedú pani učiteľky, ide o rôzne doučovania, prípravy na monitor a podobne. My sme boli vyradení z hry zákonom.

Prečo?
Keby my sme išli napríklad ponúknuť krúžok do školy, narážame na legislatívu, tá nám to síce nezakazuje, ale sťažuje. 

Ako?
Sťažuje nám to tým, že všade, kde centrum voľného času príde, čiže ak by sme mali napríklad len dve hodiny týždenne v nejakej školskej miestnosti, musíme mať tabulu elokovaného  pracoviska. Musíme mať nájomnú zmluvu, musí nám to schváliť ministerstvo školstva a podobne.

Ľudia o tom však asi nevedia, a asi ich tieto postupy ani nezaujímajú, skôr sú zvedaví, čo ponúkate.
Legislatíva v tomto prípade nepodporuje bežný život, skôr ho sťažuje.

Okrem krúžkov robievate počas leta a prázdnin aj tábory, môžete ich priblížiť?
U nás je koniec činnosti 22.06., týždeň pred letnými prázdninami. Preto si môžu deti nahradiť krúžky, ktoré zameškali. Podobne to robíme aj počas jarných prázdnin, kedy ponúkame výtvarné a keramické dielne počas celého týždňa. Deti si však môžu prísť  aj zašportovať a  zahrať aj stolný tenis.

A sú tieto dielne prístupné aj pre verejnosť?
Áno, prídu sem deti, ktoré majú zaplatené bežný mesiac, čiže je to 
v rámci poplatku a tí ostatní, ktorí sem prídu, zaplatia podľa náročnosti, na stolný tenis je to napríklad 50 centov, na výtvarnú sú to dve eurá na deň a plus  obed. 

Počas leta robievate denné tábory.
Ponúkame tematicky zamerané týždne, no dieťa môže prísť aj na jeden, dva či tri dni alebo celý týždeň.  Máme dennú sadzbu, je to zvyčajne 11 eur na deň so stravou, materiálom, výletmi, exkurziami a podobne.

Načrtli ste, a aj sme niečo počuli, že sa budete sťahovať.
Boli by sme sa veľmi radi presťahovali, alebo veľmi radi zrekonštruovali budovu. Som ekonóm, v centre som už 24 rokov a poznám situáciu miest Slovenska, aj Bratislavy a mestských častí, tak viem, že peniaze sú na takúto budovu a takúto rekonštrukciu ťažko zohnateľné. Rozhoduje sa, kam ich investovať, podľa návrhu a schváleného rozpočtu. Pochybujem, že budova bude zrekonštruovaná. 

Hovoríte 24  rokov, ako dlho funguje centrum na Pekníkovej?
Na tomto mieste 30 rokov. Centrum prešlo z Petržalky do Dúbravky. 
V tom čase vznikol názov Klokan. No potom nám ho ministerstvo na návrh magistrátu zrušilo.

Kedy bol zrušený, ani som to nezachytila. Všetci hovoria, že idú do Klokanu.
Názov bol prijateľný, urobili sme logo. Zrušili ho pred dvomi rokmi. Voláme sa tak len medzi nami. Na oficiálnych dokumentoch nemôžeme mať Centrum voľného času Klokan, ale len Centrum voľného času Pekníkova. V rámci sťahovania by som sa chcela pričiniť o to, aby sa názov vrátil.

Ako chodím po vonku, vnímam, že na sídlisku chýba niečo pre staršie deti.
Presne. Chceme urobiť aj sedenie pre starších.  Sú to rôzne skupiny, ktoré nechcú byť zorganizované. A dúfame, že sa nám to aj podarí.  

Lucia Marcinátová
Dúbravka zopakovala zbierku pre zvierací útulok
Vrecia granúl, koberce, ryža, staré deky, cestoviny. Vstupný priestor zvieracieho útulku na Slobody zvierat na Poliankach sa naplnil až preplnil.
Mestská časť Bratislava-Dúbravka v spolupráci s Občianskym združením Dúbravčan, dúbravskými základnými školami a aj miestnymi poslancami odovzdala 19. decembra veci zo zbierky pre zvierací útulok. Prebiehala od novembra na miestnom úrade. Zapojili sa aj tri školy – Pri kríži, Sokolikova a Nejedlého.
Miestni poslanci sa aj finančne vyzbierali a nakúpili potrebné veci.  Zástupcovia útulku za chlpáčov poďakovali, veci použijú aj  na zateplenie búd, kotercov.
Vianoce tak mali aj štvornohí chlpáči bohatšie, teplejšie...                
(lum)
Advent s Mackom
Prvú adventnú nedeľu privítali v Rodinnom centre Macko tradičným predvianočným rituálom – pečením vianočných oplátok.  V centre na Sekurisovej sa popoludní stretli dobrovoľníčky, mamičky, babičky, ale aj oteckovia a spolu s detičkami tvorili, kreslili, učili sa zatĺkať klince, vyrábali záložky a vianočné ikebanky.
Tí najmenší si aj zasúťažili a každý si mohol vyskúšať upiecť a ochutnať sladké aj slané oplátky.  Bolo to veľmi príjemné, sviatočné a voňavé popoludnie. 
Sledujte nás na www.rcmacko.sk, alebo 
www.facebook.com/rcmacko/
Pre štedrejšie Vianoce vo Fortune...
Pre krajšie a bohatšie Vianoce deťom aj rodičom z ubytovne Fortuna na Agátovej ulici, kde bývajú zväčša sociálne slabší, odovzdalo vedenie mestskej časti, mestská poslankyňa Zdenka Zaťovičová, Nadácia Espérance a Luxusný bazár hračky, knižky oblečenie a iné vianočné darčeky....
(red)
POZVÁNKA
Miestny odbor Jednoty dôchodcov v Dúbravke oznamuje všetkým členom, že hodnotiaca členská schôdza Miestnej organizácie JDS v Dúbravke  spojená s fašiangovou zábavou sa uskutoční v pondelok 5. februára 2018 o 15.00 hod. v modrej sále Domu kultúry v Dúbravke.
Zábavu spestrí kultúrny program a do tanca pozve hudobná skupina Saturn. Členské príspevky na rok 2018 sa budú vyberať pred schôdzou od 14,00 do 15,00 hod. pri vstupe do modrej sály. Výška členského príspevku na rok 2018 je 5 eur. Teším sa na Vašu účasť.               
Ján Molnár, predseda MO JDS v Dúbravke
Komunitné centrum Christiana - január
otvorené utorok - piatok 9.00 – 12.00 a 14.00 – 19.00. Priestor na dobrú kávu, občerstvenie, detské hry či požičanie knižky v upršaný deň. Bagarova 20, Bratislava - Dúbravka
Piatok 12. januára o 18.00 - Varíme medzinárodne - Spoločné varenie medzinárodných receptov. Registrácia na FB. 
Piatok 19. januára o 18.00 - Večer spoločenských hier - Oddychový večer pri hrách.
Pravidelné aktivity
Streda 9.00 - Ránečko - Bábky, biblický príbeh, riekanky a vyrábanie pre deti 2-4 rokov. 
Streda 14.45 - 16.15 hod - Tvorivý ateliér - Pravidelný krúžok pre školákov. Štvrtok 14.00 - Kinečko pre deti. 
Piatok 14.00 - Varenie s deťmi - Každý týždeň sa spolu naučíme a ochutnáme 1 recept. 
Nedeľa 10.00 -  Rodinné bohoslužby
(red)
Dúbravčania sa na Katarínu zabávali v štýle oldies
Biele ponožky vytiahnuté vysoko, na krku zlaté reťaze, fúziky, farebné košele, šuštiaky, červené rúže. Návrat v čase, no aj do minuloročnej zábavy v štýle retro. Dúbravčania sa aj tento rok bavili na Katarínu v štýle odlies a retro. Išlo už o tretí ročník podobnej zábavy. Prvýkrát ju vyskúšala mestská časť v roku 2015 na Štefana, po vydarenej premiére ju vlani a aj tento rok zopakovala na Katarínu.
Kultúrny dom zaplnili dámy a páni v kostýmoch, ktoré preverili  tvorivosť, no aj šatníky rodičov, známych či svoje vlastné z čias puberty.  Starosta Martin Zaťovič prišiel v „športovom“ úbore a v žltej košeli. Objavovali sa aj parochne, čelenky, rôzne okuliare, miešali sa farby.
Po večeri nasledoval program a hudba. Mikrofónu sa chopila moderátorka Lenka Debnárová.
Zahrala hudobná skupina Gin-Tonic, nechýbala hudba, spev,  nefalšované disko s DJom, očakávaná tombola.
Odvážnejší si aj zasúťažili. Súťažilo sa v nafukovaní balónov, kde sa predviedli mužskí retro účastníci. Pokračovalo sa v súboji o najrýchlejšie prasknutie balónov, v ktorom sa stretli dve dámy. Mali za úlohu bez rúk prasknúť balóny na 
zadnej časti tela ich mužských spolusúťažiacich. Nakoniec sa všetci páni v sále zišli na parkete a spoločne ukázali dámam tanec známy ako “Gangnam style”. 
Lákavé bolo aj fotoštúdio pred sálou, kde si mohli retrohostia zvečniť svoje outfity. Po programe sa tancovalo a zabávalo v duchu hesla: Čo si nepamätám, to sa nestalo.                                 
(lum, pen)
Škola chrbta radí, ako predísť bolesti a ako správne sedieť
Ísť do modrej sály Domu kultúry Dúbravka s karimatkou v ruke, vypočuť si prednášku, niečo sa naučiť, zacvičiť si a stretnúť susedov, priateľov. To všetko na jednom miesta spojila prednáška venovaná chrbtici s názvom Škola chrbta.
Na konci novembra prebehla v rámci série prednášok so zdravotnou tematikou, ktoré organizuje mestská časť v spolupráci s komisiou sociálnou-zdravotnou a bytovou a Občianskym združením ANTIAGE&Je-
senium. Úvodných slov sa ujal doktor a poslanec Juraj Štekláč, predseda komisie sociálno-zdravotnej a bytovej, ktorý prednášky na zdravotné témy v Dúbravke pravidelne organizuje. Privítal poslucháčov prevažne z denných centier a hostí.
Prednášku odborne zastrešila Jana Havlová  z Katedry fyzioterapie SZU. Predstavila takzvanú Školu chrbta. Nechýbali praktické rady, napríklad ako správne zdvíhať bremeno, dobre stáť, vstávať z postele alebo si  vhodne ľahnúť a uľaviť si od bolesti, keď sa „ozve“ chrbát.  
„Z postoja sa dá zistiť, či má človek nejaké fyzické problémy,“  vysvetľovala Havlová. Dodala, že  veľmi dôležitý je aj správny sed. Nohy by sa pri ňom nemali prekrižovať, mali by byť spustené na zem približne šírku bedier. Pripomenula podstatu Školy chrbta – vlastná kontrola a naprávanie sa.
Kto chcel, mohol sa pridať k praktickým ukážkam a zacvičiť si priamo
v modrej sále. Fyzioterapeutke pomohla Nina Jankovičová, študentka druhého ročníka odboru fyzioterapie.
(lum)
Trhy spojili spev, jedlo, vône aj svetlo
Niekomu sa mohlo zdať, že veľké lesklé farebné balóny tam nepatria, že skôr ladia ku kolotočom, než k Vianociam. A možno to aj bola pravda... Podstata však bola inde. Stráviť spoločný čas, stretnúť sa, započúvať sa, možno porozmýšľať alebo si „odpáliť“ symbolické svetlo. Mestská časť organizovala už tretí rok Vianočných trhov v Dúbravke.
Svetielka na strome, medovina v ruke či vo fľašiach, no aj langoš zavesený na špagátiku, ktorý lákal pri stánku 
k ochutnaniu, voňavé vínko, klobásky, párance.
Stánky dvojdňových dúbravských vianočných trhov sa rozložili pred kultúrnym domom v piatok 15. decembra už doobeda, poobede sa spojili s programom.  Na pódiu ho prvý deň vianočných trhov otvorila Základná umelecká škola Eugena Suchoňa, po nich kapela On The Road a mladý český spevák Matěj Vávra. 
Sobota s divadielkom a kúzelníkom patrila najskôr rodinám a deťom. 
Čáry-máry, srandičky i rozprávky, po ktorých prišlo svetlo. A to hneď dvakrát.
Najskôr Anka Repková so svojím 
zborom. Speváčka, ktorá nevyne-
chala ani pieseň s názvom Svetlo 
a potom svetlo z Betlehema. Ako symbol pokoja a mieru ho pred kultúrny dom priniesli dúbravskí skauti z 11. zboru Biele delfíny.
Plamienok Betlehemského svetla 
sa každoročne pred Vianocami 
odpaľuje z plamienka horiaceho v Bazilike Narodenia Pána v Betleheme. Roznášajú ho skauti do miest a obcí po celej Európe a tiež do niekoľkých amerických krajín. 
Posolstvo Betlehemského svetla spája každoročne všetkých ľudí dobrej vôle a je neodmysliteľnou súčasťou pokoja vianočných sviatkov.
Prišlo aj k nám do Dúbravky. Snáď jeho plameň lásky a mieru, hoci symbolický, bude žiariť aj po celý nový rok 2018. 
Text a foto: Lucia Marcinátová
Božská Iva Janžurová ako Božská Sarah
December v Dúbravke bol aj divadelný. Červenú sálu kultúrneho domu vypredala komediálna hra Božská Sarah.
Návštevníci Domu kultúry v Dúbravke mali možnosť vidieť Ivu Janžurovú, veľmi populárnu českú herečku známu najmä vďaka nemocničnému seriálu Nemocnica na okraji mesta, v divadelnom stvárnení Božskej Sarah. 
Predstavenie spojilo výnimočnú herečku s rovnako výnimočnou režisérkou Alice Nellis. Divadlo Kalich totiž naštudovalo hru vo svojom vlastnom preklade režisérky Nellis.
Božská Sarah je komorne komediálne ladená hra o niekoľkých dňoch na sklonku života slávnej herečky Sarah Bernhardtovej, legendy francúzskeho divadla. Spoločnosť jej robí tajomník - oddaný George Pitou (Kraštof Hádek / Igor Orozovič), ktorý trpezlivo znáša všetky jej rozmary a vrtochy. Groteskné a zaujímavé rozhovory otvorili na javisku pútavý pohľad nielen na svet prelomu 19. a 20. storočia, ale aj do osamelej duše veľkej osobnosti svetového divadla. 
Hra Johna Murrella Božská Sarah bola preložená do pätnástich jazykov a hrá sa po celom svete.
Predstavenie malo, ako asi každé české divadlo v Dome kultúry Dúbravka, veľký úspech, a nám neostáva už nič iné, len sa tešiť  na ďalšie v novom roku. Už 21. januára pozýva kultúrny dom na Zelňačku, komédiu podľa Reného Falleta z francúzskeho vidieka.
Boris Topoľský
Starosta mal nového kolegu, zavítali k škôlkarom
„Mal zvláštny červený odev, bradu,  a krásne poslanie. Vyčarovať deťom úsmev na tvári,“ tak popísal starosta Martin Zaťovič svojho nového kolegu. Presne 6. decembra sa ním stal Mikuláš. Kanceláriu a rokovania vymenil starosta za materskú školu. S originálnym dúbravským Mikulášom navštívili všetkých jedenásť škôlok.  
V jedálni, na ihrisku, v herni aj na chodbe. Tu všade prekvapil starosta škôlkarov. Moment prekvapenia, očakávanie a potom spoločné volanie: Mikulááááš.
Odrazu sa ozval zvonec a už sa blížil.  Pri prosbe Mikuláša o pesničku alebo básničku sa škôlkari nedali dlho prosiť.  Bolo počuť: „Pred oknom, za oknom“, „Mikulášku dobrý strýčku“ aj iné originálne slová, verše, tóny. 
Starosta s Mikulášom priniesli prekvapenia zdravo-sladké a odniesli si krásny zážitok z úprimnej detskej radosti.                    
(lum)
S Mikulášom prišla nádielka aj svetlo
Tvorivé dielne, usmievavý anjel, nezbedný čert aj očakávaný Mikuláš. Do Dúbravky pred kultúrny dom zavítal presne 6. decembra.
Odpočítať, odštartovať a na povel zasvietiť. Z ihličnatého stromu odrazu vianočný. Rozsvietili sa gule, reťaze, na kultúrnom dome čítame odrazu nápis Veselé Vianoce v Dúbravke. 
Starosta Martin Zaťovič s manželkou Zdenkou spoločne s Dúbravčanmi rozsvietili vianočný stromček pred domom kultúry. Na podujatí Mikuláš v Dúbravke pre všetky deti sa tak podčiarkla predvianočná atmosféra. 
Vločky snehu síce chýbali, zima však nie. Organizátori podujatia preto hlavný program presunuli zvonku do modrej sály kultúrneho domu.  Či to bolo správne rozhodnutie, bolo aj napriek zime otázne. Modrá sála kultúrneho domu sa totiž naplnila, až preplnila. 
Komornejšie a tvorivejšie boli dielničky vo foyer domu kultúry. Kres-
lenie, lepenie, maľovanie, vyrábanie. 
Pri čakaní na Mikuláša deti roztancoval čert s anjelom. A potom už prišiel Mikuláš a nádielka. Vyzeralo, že dúbravské deti si pozornosť zaslúžili a zaslúžia...
Vianočné osvetlenie by malo v Dúbravke svietiť do 7. januára.
(lum)
Dúbravčania darovali najviac hračiek
Mestská časť ukončila úspešnú zbierku hračiek. Mala úspech. Hračky si našli nových majiteľov na mikulášskom posedení.
„Mikulášku, dobrý strýčku,“ spievali žiaci zo Základnej školy Nejedlého pod vedením zástupkyne školy Zuzany Olejkovej a učiteľky A. Masarykovej. Pripojili sa k nim aj deti , ktoré sedeli v sále Kultúrneho centra Fontána na Ožvoldíkovej ulici.
Predvianočné tradície sa ozývali
v programe detí, ktorý pripravili pre svojich rovesníkov z Dúbravky.
Už tretí rok pripravuje Odbor sociálnych vecí a zdravotníctva miestneho úradu pre deti z menej podnetného prostredia mikulášske posedenie, ktoré má dobrú odozvu medzi prizvanými rodičmi a ich deťmi.
Poďakovanie patrí všetkým, ktorí prispeli a pravidelne prispievajú do zbierky hračiek pre deti zo sociálne slabších rodín, ktorú mestská časť organizuje. Tento rok padol rekord a na miestny úrad ľudia doniesli najviac hračiek za tri roky. 
Hračky, ktoré mestská časť nerozdala na Mikulášskom posedení, poputujú do detských domovov a krízových centier.
Ďakujeme.                             
(ks)
Stojisko šetrí životné prostredie aj peniaze, mestská časť na jeho výstavbu prispieva
Opakovaný požiar nádoby na komunálny odpad na Nejedlého, o pár dní nočný oheň smetiaka na ceste na Gallayovej. Požiare nie sú však jediný problém, ktorý sa spája s kontajnermi na chodníkoch, cestách, čiže mimo uzamknutých stojísk.
Mnohé zberné nádoby stoja na ceste a bránia výhľadu, prejazdu či parkovaniu áut, prípadne aj dôležitému zásahu sanitky.
Navyše často ostávajú otvorené, smeti a odpad vyberajú obyvatelia, bezdomovci alebo vietor, tak typický pre dúbravské počasie. 
Kontajnerové stojisko je tak riešením, ktoré dokáže pomôcť niekoľkokrát – k čistote Dúbravky, bezpečnosti, k plynulejšej doprave aj k šetreniu pre obyvateľov. Postavením stojiska dokážu ľudia z paneláku totiž výrazne znížiť náklady na vysýpanie kontajnerov.
Na podrobnosti sme sa opýtali na referáte životného prostredia miestneho úradu.

Pomoc s pozemkom
a papierovačkami
Miestny úrad chce obyvateľov motivovať a pomôcť bytovkám, ktoré ešte stojisko nemajú, aby si ho vystavali.  Cieľom je dostať kontajnery z ciest, kde bránia vo výhľade, parkovaniu i premávke, premiestniť ich na vhodné miesto, kde sa uzavrú do stojiska tak, aby odpad nelietal po Dúbravke. 
Brzdou pri budovaní stojiska nie sú často ani nedohodnutí vlastníci bytov v dome, ale skôr trápenia 
s hľadaním vhodného pozemku či ťahanice o nájom s magistrátom.
„Snažíme sa obyvateľom v súvislosti s kontajnerovým stojiskom pomôcť vo všetkých otázkach,“ hovorí Matej Blažej. „Pomôžeme s výberom miesta, posúdime napríklad prítomnosť inžinierskych sietí, 
z referátu životného prostredia rozmery stojiska. Môže sa stať, že lokalita nie je vhodná, lebo je tam elektrické vedenie a jeho ochranné pásmo.“
Mestská časť nemôže prikázať obyvateľom, aké stojisko stavať, exis-
tuje niekoľko tipov približne rovnakého charakteru. Miestny úrad vie dať k dispozícii cenové ponuky, odporučiť tip. Stojisko sa dá postaviť za tritisíc eur, štandardná suma je okolo 6500 eur, väčšie stojiská v rámci základovej dosky stoja okolo 13 až 14-tisíc eur. 

Príspevok na stojisko
Kontajnery na cestu nepatria a bytovkám, ktoré ich tam majú postavené, môžu v budúcnosti hroziť pokuty. Zákon o pozemných komunikáciách, takzvaný cestný zákon, totiž hovorí, že miestne komunikácie môžu byť využívané len obvyklým spôsobom na účely, na ktoré sú určené. „Na užívanie miestnych komunikácií iným než zvyčajným spôsobom alebo na iné účely, než na ktoré sú určené, je potrebné povolenie cestného správneho orgánu.“
Cestný správny orgán môže síce v povolení určiť podmienky na zvláštne užívanie, no toto užívanie sa povoľuje na iba na dobu určitú. Cestný orgán a obec môžu v rozsahu svojej pôsobnosti ukladať aj pokuty.
Vyberanie pokút a sankcii od správcov, ktorých kontajnery zaberajú povrch cesty, chce mestská časť sprísniť od roku 2019, dovtedy by mali obyvatelia stihnúť stojisko vystavať. 
Mestská časť okrem pomoci s vybavovaním prispieva na vystavanie nového kontajnerového stojiska aj finančne. Od roku 2018 poskytne dotáciu vo výške 3-tisíc eur na vybudovanie stojiska. „V prípade,
že sa bytové domy združia a vybudujú spoločné kontajnerové stojisko poskytneme v  roku 2018 dotáciu až do 5000 eur,“ dodal Blažej. 

Šetrenie
Zamknutím kontajnerov do stojiska sa dá aj výrazne ušetriť. Táto suma nie je podľa správkyne Evy Ralbovskej, Údržba domov s.r.o., zanedbateľná.  Znížia sa odvozy kontaj-
nerov, hovorí. „Cena za odvoz jedného kontajnera je 16,56 eur. Keď  sa zníži odvoz len jedného kontajnera na jedenkrát do týždňa  z dvakrát do týždňa, tak je to pri ročnom počte 52 týždňov  úspora 858 eur za rok.“
V prípade, že obyvatelia vedia znížiť vývoz až o dva kontajnery, šetrenie je dvojnásobné. Závisí teda od ľudí v paneláku, ako si upravia odvozy. Ľudia platia za množstvový zber.
„Niektoré domy majú teraz nastavené odvozy na trikrát do týždňa,  niektoré  dvakrát, a musia si odsledovať, či im neodvážajú poloprázdne kontajnery a požiadať OLO o zmenu,“ dodáva Ralbovská. 
Obyvatelia domu so stojiskom majú nad „svojím“ odpadom kontrolu a rovnako aj nad výdavkami za jeho odvoz. Často sa totiž stáva, že človek vyhodí smeti do kontajnera, ktorý nie je uzamknutý a má ho po ceste.

Objemný odpad 
do stojísk nepatrí
Matej Blažej z referátu životného prostredia vysvetľuje, že obyvatelia môžu šetriť nielen tým, že uzamknú odpad do stojísk, ale aj správnym separovaním odpadu. 
„Hlavné mesto určilo povinnosť likvidovať napríklad objemný odpad ako nábytok, WC misy a podobne správcom bytových domov z toho dôvodu, že za odvoz a likvidáciu zmesového komunálneho odpadu musí platiť každý obyvateľ, ktorý produkuje odpad a býva v Bratislave. Nie je teda spravodlivé, aby sa z tohto spoločného balíka, z ktorého sa financuje likvidácia a zber zmesového komunálneho odpadu, financovala aj likvidácia iných druhov odpadov.“ 
Ide podľa Blažeja napríklad o objemný odpad ako matrace, postele, nábytok a podobne, na ktorý tak doplácajú obyvatelia, ktorí odpad neprodukujú alebo ho odvážajú do zberného dvora.  
„V prípade, že sa bude tento poplatok využívať aj na likvidáciu iných druhov odpadu, než na ktorý je určený a vyberaný, bude dosť možné, že tento poplatok nebude postačovať,“ dodal Blažej. „Preto je potrebné, aby sa obyvatelia správali zodpovedne k odpadu, ktorý produkujú a nečakali, že likvidáciu ich odpadu zaplatí alebo odvezie a zlikviduje niekto iný.“
Odborný zamestnanec referátu dodáva, že správcovia často zazmluvňujú rôzne spoločnosti, ktoré pra-
videlne v dohodnutom intervale čistia priestor kontajnerových stojísk od objemného odpadu.
„Nabádajú tak obyvateľov, aby objemný odpad ukladali do priestorov kontajnerových stojísk, no práve všeobecne záväzné nariadenie o nakladaní s komunálnymi odpadmi a drobnými stavebnými odpadmi na území Bratislavy zakazuje ukladať do priestoru kontajnerov iný odpad, ako je zmesový komunálny odpad a jeho triedené zložky, rovnako to zakazuje aj samotný zákon o odpadoch.“

Neporiadok v uliciach
Starý nábytok, stopy po sťahovaní či prerábke bytu, neporiadok, veľkorozmerný odpad, ktorý ku kontajnerom nepatrí. Tak vyzeralo okolie kontajnerov a starého stojiska z čias výstavby sídliska na Gallayovej ulici.
Miestny úrad kontaktoval správcu domu, aby dal priestor dočistiť. 
Keď je prichytenýí páchateľ, môže v zmysle zákona o odpadoch dostať pokutu do 1500 eur, ak sa nenájde vinník, upratanie platia obyvatelia bytovky. Aj pri tomto probléme by pomohlo zamknuté kontajnerové stojisko.
V súvislosti s odpadom začala mestská časť častejšie pristavovať veľkokapacitné kontajnery. Ak majú obyvatelia, prípadne správcovia a vlastníci tipy, kde by bolo vhodné kontajner pristaviť, môžu podnety posielať mailom  na referát životného prostredia.
Lucia Marcinátová
Foto: Zuzana Morávková
Záver roka v znamení búrania starých stojísk
Staré, opustené, hrdzavé, zbytočne zapĺňajúce verejné priestory. Počas roka a najmä na jeseň sa mestská časť pustila do búrania starých rozpadávajúcich stojísk a malých objektov z čias výstavby sídliska. Pred zimou ich zmizlo viac než jedenásť.
V niektorých si ľudia urobili sklady, iné boli prerobené na nelegálne garáže. Miestny úrad pred zbúraním vyzval obyvateľov, aby si priestory vypratali a potom sa pristúpilo k búraniu. Väčšina týchto objektov už neplnila žiadnu funkciu, občas sa tu objavili nevítaní nocľažníci, neporiadok.
Priestory a plochy, ktoré sa takto uvoľnili, využije mestská časť a obyvatelia na vystavanie nových krytých kontajnerových stojísk či na vytvorenie parkovacích miest.
V rámci čistenia verejného priestoru, mestská časť odstránila aj starý tehlový múrik vrátane základu na Beňovského, z bývalých detských ihrísk na Landauovej zmizli aj betónové skruže a betónové základy pod nimi.
O betónových skružiach hovorili obyvatelia na jesennom stretnutí 
s názvom Na slovíčko pri reštaurácii Gregory na ulici M. Sch.Trnavského. Dohodli sa tiež na spoločnej brigáde začiatkom jari 2018. Hľadať budú tiež ďalšie možné využitie tejto plochy a zanedbaných verejných priestorov z čias výstavby sídliska na Landauovej ulici.
(lum)
Niekdajšia sláva mlynárstva na Záhorí chátra, v Holíči sa zachoval jedinečný “povjeterňák”
Po okružnej ceste po žitnoostrovských mlynoch (DN 11/2016) sme sa vybrali na obhliadku mlynov na Záhorí a na kopaniciach. Z niekdajšej slávy mlynárstva na západnom Slovensku sa zachovalo len torzo, ale i tieto objekty patria k najvýznamnejším pamiatkam svojho druhu u nás. Aj keď na internete sa radia medzi turisticky zaujímavé objekty, len niektoré z nich sú voľne prístupné. Mnohé zanikli, iné sú natoľko schátrané, že sú až životu nebezpečné. Na rozdiel od žitnoostrovských mlynov nie sú drevené, ale murované, prevažne so spodným náhonom vodného kolesa.
Trajlínky
V druhom desaťročí 18. storočia vznikla mlynská osada Trajlínky. Prvý doložený vlastník najzachovalejšieho mlyna, Trajlínek, sa spomína v súpise mlynov Bratislavskej župy v roku 1723. Podľa ústnej tradície mlyn založili traja bratia pôvodom z nemeckých krajín. Názov mlyna je odvodený od priamej cesty k mlynu, Drei Linie. Pôvodný drevený mlyn stál na mieste dnešného „Rusňákovho domu“. Neskôr sa proti prúdu postavil väčší mlyn, ktorý už nebol hnaný spodnou vodou, ale mlynské koleso zo Sankt Pöltenu bolo hnané vodou, ktorá padala na lopatky z vybudovaného kanála.  
V roku 1920 bol mlyn prestavaný na valcový a mlyn prenajímali krajánkom, čiže mlynárskym pomocníkom, ktorý sa túlali od mlyna k mlynu. 
V usadlosti okrem mlyna a obytnej budovy sú aj ďalšie murované stavby, šopy a kôlne. 
V súčasnosti je mlyn uzavretý a jeho obhliadka je možná len z jednej strany. 

Theberyho mlyn v Dojči
Koncom 19. storočia sa uvažovalo o stavbe železničnej stanice, ktorá by spájala Kúty a Trnavu. Pôvodný vlastník mlynu Dobša dal z toho dôvodu postaviť novú budovu mlyna 
s vodným kolesom s vrchným náhonom bližšie k vytýčenej trati. Keďže bol vlastníkom už jedného mlyna, dostal tento mlyn názov Nový. Dcéru Dobšu si zobral mešťan Michnay, ktorý sa k manuálnej práci nemal, preto mlyn predal grófke Terézii Machatovej. Senická pani kaštieľa, mlyn prenajímala nájomcom. Mlyn odkúpil richtár zo Štefanova, Ján Tomša, pre dcéru Albínu, ktorá sa vydala za zemana z Dojča, Jána Theberyho, a prenajímala ho mlynárom. Po skončení mlynárskej školy 
v Břeclavi mohol konečne prvý člen rodiny, Friedrich Thebery, viesť mlyn. Ten však neprosperoval, tak ho nahradil jeho brat Ladislav, ktorý vyštudoval za mlynára v Pezinku. Mlynu sa začalo veľmi dariť a v roku 1944 sa pristavila píla. Mlyn bol v roku 1948 do základov rozobraný a na jeho mieste postavil nový, viacposchodový.Po spustení prevádzky v roku 1950 bol mlyn po troch mesiacoch znárodnený. V roku 1991 získal mlyn potomok mlynárskej rodiny Ivan Thebery a obnovil prevádzku. “Otcovi mlyn zobrali, ale pôžičku, ktorý si naň vzal musel splácať celý život,” spomína majiteľ.

Mlyny v Osuskom
V Osuskom sa nachádzajú dva mlyny. Jeden je v osade Riasnik, no jeho význam sa stratil po regulácii Brezovského potoka a zakopaní jeho náhonu. Druhý mlyn sa nachádza priamo v dedine a je pri ňom zachovaná hrádza, cez ktorú sa hnala voda priamo na koleso. Rok vzniku mlynov je neznámy, v súčasnosti slúžia ako víkendové chalupy.

Kučerových mlyn na kopaniciach
Najzachovalejším z mlynov je mlyn Kučerových v Hradišti pod Vrátom z roku 1852. Vodný kolesový mlyn disponuje valcovou mlecou sústavou. Pôvodné vrchové koleso s priemerom približne 6 metrov bolo najväčším mlynským kolesom na Slovensku.
Mlyn patrí od roku 1963 do zoznamu chránených kultúrnych pamiatok, ktorého súčasťou sú len 4 mlyny v okrese Senica.

Kičkársky (Habánsky) mlyn 
v Podbranči
Predpokladá sa, že mlyn vznikol niekedy v 18. storočí. V roku 1957 mal byť zbúraný, no nestalo sa tak. Až technická zastaranosť a dopravná náročnosť zapríčinila koniec jeho prevádzky v roku 1963. Následne miestne JRD v rámci rekultivácie pôdy zlikvidovalo kanál na vodu v časti mimo pozemku prislúchajúceho k mlynu. Dedičia sa rozhodli ponechať mlyn ako pamiatku, preto stojí dodnes spolu s pôvodným vybavením a nábytkom. Dňa 7. marca 2008 bol klasicistický objekt zapísaný ako kultúrna pamiatka. 
V snahe o obnovu mlyna Želmíra Pagáčová vybudovala okolo mlyna protipovodňovú hrádzu, zregulovala odtokový kanál a ďalej sa snaží o  záchranu pamiatky.

Škodáčkov mlyn, Senica
Jediná dochovaná technická pamiatka s pôvodným technickým vybavením v meste Senica je Škodáčkov mlyn. Od roku 1913 patril mlyn rodine Škodáčkovcov až do roku 2002. Dnes je majiteľom Peter Pivák, nadšenec a milovník starej techniky a histórie. V mlyne sa mlelo do 60. rokov 20. storočia, potom už len na potreby roľníckeho družstva a šrotovanie krmiva. V trojpodlažnom mlyne s motorovým zariadením je umiestnená stála expozícia Mlyny a mlynárske remeslo na území dnešnej Senice a História Čáčova.

Aj veterný mlyn
Z hľadiska mlynárskej tradície je Záhorie jedinečné aj v tom, že sa tu zachoval jediný veterný mlyn na Slovensku. Veterné mlyny boli na našom území aj v minulosti veľmi zriedkavé. V Európe sa rozšírili v 10. až 13. storočí, u nás poznáme veterné mlyny zo 16. storočia (Skalica) a najmä z polovice 19. storočia zo Záhoria (Holíč, Skalica, Borský Mikuláš). Zachovaný „povjetrňák“ 
v Holíči predstavuje tzv. holandský typ mlyna. Murovaná budova kruhového pôdorysu má na poschodí mlynicu, na prízemí bol byt mlynára. Pohyblivá strecha s vertikálnym veterným kolesom sa podľa potreby natáča do smeru vetra. Posledný „mohykán“ medzi veternými mlynmi bol v 60. rokoch rekonštruovaný, iba s náznakovou obnovou veternej ružice bez vnútorného technického vybavenia, ktoré sa nezachovalo.
Text a foto: 
Ľubo Navrátil a Filip Jurovatý

Šport: Výsledkový servis
□ HOKEJ                                                                                                                                                                     
● 1. LIGA JUNIOROV (U20), základná skupina, 15. kolo: PHC Budapešť (Maď.) - HOBA Bratislava 1:2. 16. kolo: Prešov – 6:8. 17. kolo: HOBA –Topoľčany 5:2. 18. kolo: HOBA – Nové Zámky 2:3 pp. 19. kolo: Trnava - HOBA 3:1. 20. kolo: Dubnica - HOBA 2:3 pp. 21. kolo: Michalovce – HOBA 2:6. 22. kolo: Bardejov – HOBA 2:4. 23. kolo: Nové Zámky - HOBA 3:2. 24. kolo: Topoľčany - HOBA 3:5. 
Priebežné poradie: 1.HK Gladiators Trnava 56,... 3.HOBA Bratislava 45, 10.Ružinov 12.                                                                                               
● 1. LIGA DORASTU K-CLASSIC (U18), základná skupina, 15. kolo: HOBA Bratislava – Piešťany 7:1. 16. kolo: HOBA – Piešťany 4:3 pp. 17. kolo: HC ŠKP Bratislava - HOBA 4:3 pp. 18. kolo: HC ŠKP Bratislava - HOBA 9:3.  19. a 20. kolo: HOBA – voľný žreb.
Nadstavbová časť – 1. kolo: Nové Zámky – HOBA Bratislava 0:9. 2. kolo: Topoľčany – HOBA 1:6. 3. kolo: HOBA Bratislava – HC ŠKP Bratislava 2:0. 4. kolo: HOBA Bratislava – Senica 12:0. 
Priebežné poradie: 1.HOBA Bratislava 24,... 8.HK Senica 1.                                                                                                  
● LIGA KADETOV, regionálna skupina západ (9. ŠHT, U15) – 13. kolo: HOBA Bratislava – HC ŠKP Bratislava 3:4. 14. kolo: Skalica - HOBA 3:5. 15. kolo: HOBA – Ružinov 6:4. 16. kolo: ŠKP Bratislava – HOBA 2:2. 17. kolo: HOBA – Skalica 5:4. 
Priebežné poradie: 1.HC ŠKP Bratislava 24,...  4.HOBA Bratislava 17, 4.Skalica 13.                                                                                                                  
● 1. LIGA, STARŠÍ  ŽIACI (8. ŠHT, U14) ZsZĽH, nadstavbová časť – 1. kolo: HOBA Bratislava – Slovan Bratislava 2:5. 2. kolo: Trnava - HOBA 3:3. 3. kolo: HOBA – Nitra 1:8. 4. kolo: Trenčín – HOBA 5:1. 5. kolo: HOBA – Skalica 6:2. 6. kolo: Slovan Bratislava – HOBA 7:3.
Priebežné poradie: 1.Slovan Bratislava 12,... 5.HOBA Bratislava 3, 6.Skalica 0.
● 1. LIGA, STARŠÍ  ŽIACI (7. ŠHT, U13) ZsZĽH, nadstavbová časť – 1. kolo: HOBA Bratislava – Slovan Bratislava 0:10. 2. kolo: Trnava - HOBA 4:2. 3. kolo: HOBA – Nitra 2:13. 4. kolo: Trenčín – HOBA 1:4. 5. kolo: HOBA – Skalica 5:2. 6. kolo: Slovan Bratislava – HOBA 14:2. 
Priebežné poradie: 1.Slovan Bratislava 10,... 4.HOBA Bratislava 4, 6.Skalica 1.
● 1. LIGA, STARŠÍ  ŽIACI (6. ŠHT, U12) ZsZĽH, nadstavbová časť – 1. kolo: Slovan Bratislava - HOBA Bratislava 12:4. 2. kolo: HOBA – Trnava 2:4. 3. kolo: Nitra - HOBA 10:4. 4. kolo: HOBA – Trenčín 3:4. 5. kolo: Skalica – HOBA 2:6. 6. kolo: HOBA – Slovan Bratislava 3:1.
● 1. LIGA, STARŠÍ  ŽIACI (5. ŠHT, U11) ZsZĽH, nadstavbová časť – 1. kolo: Slovan Bratislava - HOBA Bratislava 7:3. 2. kolo: HOBA – Trnava 6:5. 3. kolo: Nitra - HOBA B7:2. 4. kolo: HOBA – Trenčín 1:11. 5. kolo: Skalica – HOBA 6:1. 6. kolo: HOBA – Slovan Bratislava 4:5.

□ VOLEJBAL
● 1. LIGA JUNIORIEK, skupina západ, 6. kolo: VO HIT Trnava - ŠŠK Bilíkova 0:3 a 0:3. 7. kolo: ŠŠK Bilíkova – Palas VK Levice 1:3 a 0:3. ŠVK Pezinok - ŠŠK Bilíkova 0:3 a 0:3. 8. kolo: ŠVK Pezinok - ŠŠK Bilíkova 0:3 a 0:3. 9. kolo: ŠŠK Bilíkova – Slávia UK Dráčik 1:3 a 3:0. 10. kolo:  ŠŠK Bilíkova – Volley Project Nitra 3:0 a 3:0. 
Priebežné poradie: 1.Slávia UK Dráčik, 2.COP Volley Nitra, 3.ŠŠK Bilíkova,... 10.VK Prievidza.                                                                                                      
● 2. LIGA JUNIORIEK a KADETIEK, skupina západ – 6. kolo: ŠŠK VIVUS jun. B - ŠŠK Bilíkova kad. B 3:0, ŠŠK Bilíkova jun. B - ŠŠK VIVUS kad. B 3:0, ŠŠK Bilíkova kad. A - Slávia UK Dráčik Bratislava C 3:0. 7. kolo: ŠVK Pezinok - ŠŠK Bilíkova kad. A 0:3, ŠŠK Bilíkova kad. B - ŠŠK Bilíkova jun. B 3:1. 8. kolo: ŠŠK VIVUS Bratislava jun. B - ŠŠK Bilíkova  - jun. B 3:2, ŠŠK Bilíkova kad. A - ŠŠK VIVUS Bratislava kad. A 3:0. 9. kolo: ZK IMA – ŠŠK  Bilíkova jun. B 3:0, ŠŠK Bilíkova kad. A – ŠŠK VIVUS kad. B 3:0, Slávia UK Dráčik B - ŠŠK Bilíkova kad. B 3:0. 10. kolo: Slávia UK Dráčik Bratislava A - ŠŠK Bilíkova jun. B 3:0, ŠŠK Bilíkova kad. A – ŠŠK VIVUS Bratislava kad. B 3:0, Slávia UK Dráčik Bratislava B  - ŠŠK Bilíkova kad. B 3:0.
● M-SR STARŠÍCH ŽIAČOK, oblasť Bratislava, skupina A – 6. kolo: ŠŠK Bilíkova A – Slávia UK Dráčik Bratislava B 3:0 a 3:0, Slávia UK Dráčik Bratislava C – ŠŠK Bilíkova C 3:0 a 3:0. 7. kolo: ŠŠK Bilíkova C – ŠVK Pezinok 0:3 a 0:3, ŠK Hamuliakovo - ŠŠK Bilíkova A 0:3 a 0:3. Skupina B – 6. kolo: ŠŠK Bilíkova B – VK GAB Senec 3:1 a 3:0. 7. kolo: ŠŠK VIVUS Bratislava - ŠŠK Bilíkova B 2:3 a 3:2.

□ FUTSAL
● 2. SLOVENSKÁ LIGA MUŽOV, región Bratislava –  8. kolo: Kozmos - Katenačo Dúbravka 4:6. 9. kolo: Katenačo Dúbravka – ŠK Račišdorf 12:15. 10. kolo: Katenačo Dúbravka – voľný žreb. 11. kolo: Katenačo Dúbravka – Slovan Bratislava B 2:24. 12. kolo: Katenačo Dúbravka – Šport Bratislava 5:18.  
Priebežné poradie: 1.PKE Mystery 33,... 18.Katenačo Dúbravka 3.

□ FUTBAL
ZIMNÁ HALOVÁ LIGA – STARŠÍ ŽIACI (roč. nar. 2003 a mladší) - O pohár predsedu BSK, A skupina – 1. kolo: FKP Dúbravka B – MŠK Iskra Petržalka 2:3. 2. kolo: Kalinkovo – FKP Dúbravka B 11:3. 3. kolo: FKP Dúbravka B – ŠK Nová Dedinka 9:0.
Priebežné poradie: 1.Kalinkovo 9,...  5.FKP Dúbravka B 3, 8.TJ Jarovce 0.
Skupina B – 1. kolo: FKP Dúbravka A – FK Slovan Most pri Bratislave 15:0. 2. kolo: FKP Dúbravka A – ŠK Vrakuňa 4:3. 3. kolo: ŠK Žolík Malacky - FKP Dúbravka A 5:3. 
Priebežné poradie: 1.ŠK Žolík Malacky 9,..  3.FKP Dúbravka 6,... 8.FK Slovan Most pri Bratislave. 0.                                                                                                                                             ● ZIMNÁ HALOVÁ LIGA – MLADŠÍ ŽIACI (roč. nar. 2005 a mladší) - O pohár   predsedu BSK, B skupina – 1. kolo: FKP Dúbravka A – MFK Záhorská Bystrica 5:8. 2. kolo: MŠK Senec – FKP Dúbravka A 0:3. 3. kolo: FKP Dúbravka A – FC Slovan Modra 1:2. 
Priebežné poradie: 1.MFK Záhorská Bystrica 9,... 4.FKP Dúbravka A 3, 6.Dunajská Lužná 0.                                                                                                                                                      
C skupina – 1. kolo: ŠK Vrakuňa – FKP Dúbravka B 8:1. 2. kolo: FKP Dúbravka B – ŠK Svätý Jur 2:0. 3. kolo: Králová pri Senci – FKP Dúbravka 4:2. 
Priebežné poradie: 1.ŠK Šenkvice 9,... 5.FKP Dúbravka B 3, 6.MŠK Králová pri Senci 3.                             (jop)
Za dva roky druhý postup po suverénnom prvenstve
V tretej lige miešaných družstiev nenašiel Dúbravský bedmintonový klub premožiteľa                                                                                                                             
 Posledná novembrová nedeľa v roku 2017 sa zapíše zlatými písmenami do kroniky dúbravského športu. Dúbravský bedmintonový klub (DBK) sa len  po vyše dvoch rokoch svojej existencie zo štvrtej prebojoval už do druhej ligy. O  postupe zo štvrtej do tretej ligy rozhodla baráž, do druhej postúpil po suverénnom prvenstve. Jeho dominantné postavenie v tretej lige dokumentuje fakt, že šestnásť stretnutí vyhral a iba dvakrát remizoval.
Pred dvoma rokmi, niekoľko mesiacov po založení klubu, sa prihlásil DBK do štvrtej ligy, kde v premiére skončil na štvrtom mieste. „Nevedeli sme do čoho ideme a preto považujeme štvrté miesto za úspech. Pred súťažou sme nepoznali silu súperov. Dokonca sme mohli skončiť aj vyššie a postúpiť do tretej ligy, ale pred posledným kolom nás postihla veľká maródka,“ povedal vtedy zakladateľ a prezident DBK Vladimír Uhrín.                                                                                                                                                 
V druhom roku pôsobenia v štvrtej lige vyhral DBK všetkých deväť stretnutí a postúpil do baráže o postup do tretej ligy. Aj tam si viedol úspešne a spolu so Žilinou a Feníxom B postúpil do tretej ligy. Aký cieľ mali v prvom roku pôsobenia v tejto súťaži? „Naším cieľom bolo udržať sa v tretej lige a odohrať čo najlepšie jednotlivé zápasy. Postupne sme zistili, že by sme mohli hrať aj o postup, čo sa nám nakoniec aj podarilo,“ hovorí Uhrín.                                                                            
Čo rozhodlo, že klub suverénne vyhral tretiu ligu miešaných družstiev? Prezident klub: „Našou najsilnejšou zbraňou boli ženy. Duo Lucia Vojteková a Jana Marková nezaváhalo počas celej sezóny, keď neprehralo ani jeden zápas. Ďalším dôležitým hráčom v zápasoch s Púchovom, ktorý skončil druhý, bol Matej Mošovský. Dokázal vybojoval dôležité body v dvojhre, ktoré nám zaručili úspech v týchto stretnutiach. Pochvalu si ale zaslúžia všetci hráči, ktorí nastúpili.“ Kto sa zaslúžil o postup: Lucia Vojteková, Jana Marková, Matej Andraščík, Boris Brozman, Peter Hargaš, Alex Chudic, Matej Mošovský, Martin Vonšák a Vladimír Uhrín.
Dúbravský bedmintonový klub mal 
v súťaži aj ďalšie dve družstvá a to v štvrtej lige. Druhé družstvo skončilo na 10. a tretie na 22. mieste. „V nasledujúcom ročníku druhej ligy ako nováčik máme cieľ udržať sa a hrať o stred tabuľky. Máme aj ambíciu, aby si B družstvo vybojovalo postup do tretej ligy. Bolo by pekné mať po jednom družstve v druhej, tretej a štvrtej lige,“ vyslovil svoje želanie hrajúci prezident DBK Vladimír Uhrín.
■ VÝSLEDKY 3. kola (Bowling bar): DBK – Fénix Bratislava B 6:2, DBK – MBK Malinovo 4:4, DBK – Spoje Bratislava B 5:3. 
KONEČNÉ PORADIE: 1.Dúbravský bedmintonový klub (91:53) 34, 2.BKR Púchov (79:53) 27, 3.MBK Malinovo (79:65) 24,... 10.UNIZA Žilina (44:100) 6.
Jozef Petrovský          
Vojteková dvakrát strieborná
Okrem úspechu v podobe postupu Dúbravského bedmintonového klubu do druhej ligy miešaných družstiev dospelých, sa mladí hráči začínajú presadzovať aj v súťažiach jednotlivcov. Najmä stále len šestnásťročná Lucia Vojteková. Tá v minulých týždňoch získala spolu so svojou  tradičnou partnerkou Alžbetou Peruňskou (Fénix Bratislava) dvakrát striebro v ženskej štvorhre.
Najprv na Majstrovstvách Slovenska hráčov do 19 rokov a potom na Majstrovstvách Slovenska dospelých v Trenčíne. Pre Luciu je tento úspech o to cennejší, že v kategórii dospelých štartovala po prvý raz. Na Majstrovstvách Slovenska hráčov do 19 rokov si zaknihoval pekný úspech aj Alex Chudic. Spolu s Veličom skončili v mužskej štvorhre na treťom mieste. Na spomínaných šampionátoch, ako i na Majstrovstvách republiky do 13 rokov štartovali i ďalší pretekári DBK, ale bez výraznejšieho úspechu.          
 (pet)
Zaujímavosti z HOBY  
● V Lučenci sa konal medzinárodný hokejový turnaj mladších žiakov. 
V základnej skupine HOBA Bratislava vyhrala nad Popradom 8:3, maďarským UTE Ujpest 7:1 a cenné víťazstvo dosiahla aj nad Sláviou Praha 3:1. V ďalších zápasoch zdolali mladí  Dúbravčania Vasas Budapest 8:0, domáci Lučenec 6:2 a dostali sa do finále, kde sa im do cesty postavila opäť Slávia Praha. Tentoraz stretnutie vyhral český tím 3:1. Zverenci trénera Mareka Micháleka odohrali výborný turnaj a obsadili krásne druhé miesto. Z individuálnych ocenení sa tešili aj hráči HOBY, Matúš Volovár sa stal najlepším brankárom turnaja a Jakub Habla bol vyhlásený ako najlepší hráč turnaja.
● Dva mladé výbery hokejistov HOBY Bratislava sa predstavili na veľkom medzinárodnom turnaji v maďarskom Dunaujvároši SANTA CLAUS CUP 2017. Na turnaji štartovali družstvá z 5 krajín. V kategórii U10, kde sa predstavilo až 20 družstiev, obsadila HOBA šieste miesto. Najlepším hráčom HOBY bol brankár Kubo Briestenský. V konkurencii 16 družstiev skončila HOBA v turnaji U9 na piatom mieste. Líderskú pozíciu v družstve potvrdili  Oliver Ozogány a Tomáš Selič, k oporám patril aj brankár Michal Boháč.
● Mladí hokejisti HOBY to vedia poriadne roztočiť aj mimo dúbravského zimného štadióna. Nedávno dostali pozvánku, aby boli súčasťou  otvorenia klziska pri River parku. Pozvanie radi prijali  a ukázali všetko čo sa doteraz naučili. Zahrali si aj ministretnutie, v ktorom zápasili nielen so súperom, ale so silným vetrom.                                                          
(pej)
DÚBRAVSKÉ NOVINY * Vychádzajú mesačne * Vydáva samospráva mestskej časti Dúbravka,  Žatevná 2, 841 02 Bratislava *  IČO: 00603406 * Mediálna komisia: Vladimír Straka (predseda),  Mgr. Marcel Burkert, Maroš Repík, Peter Hanulík, Pavel Vladovič, Miroslav Markovič, Jozef  Petrovský (členovia) * Šéfredaktorka: Mgr. Lucia Marcinátová * Inzercia a administrácia: Dúbravské noviny, Žatevná 4, tel.:  02/6920 2521,  e-mail: tlacove@dubravka.sk  *  Inzeráty posielajte na navratil@dubravka.sk *  Layout © Ľubo Navrátil * Tlač: Mafra, a. s. * Redakcia si vyhradzuje právo krátenia, úpravy aj neuverejnenia neobjednaných 1ríspevkov  * Nevyžiadané príspevky a podkladové materiály nevraciame  * Reg. číslo EV4115/10 * ISSN 2453-854X * Vyšlo 3. 1. 2018.